text:
Padiri, ibintu byose birashoboka iyo bishyizweho umutimanama. Inenge isa n’aho ari karande ku Banyarwanda, ni ukutava ku izima, ukumva icyo wita ukuri kwawe kidashobora kunyeganyezwa. Indi nenge ni ukutagira undi wakwizera, ugahora wumva uri « Mugabo arigira ». Iyo bigeze ku wo wita ko mutari mu ruhande rumwe byo bihumira ku murari, ukumva nta wundi muti usibye kumwirenza. Ibyo byose ni ingaruka z’ubwoba buvanze n’ubujiji, kugeza magingo aya akaba ari nta butegetsi burabasha kwikingurura izo nzitizi zombi. Ubu butegetsi bwa FPR rero, buremerewe n’izo nzitizi hiyongereyeho n’iy’ubugome bugaragazwa n’abashaka guhindura ibibazo u Rwanda rwagize urwaho rwo kugwiza indonke. Ni byo nakwita cynisme. Inkotanyi zifata abacitse ku icumu b’Abatutsi zikabumvisha ko kubaho kwa bo ari zo. Zikababuza gukopfora zibakangisha ko Abahutu barekereje ngo bashaka kumaraho abasigaye. Ubwo umucikacumu agategekwa gushinja ibinyoma kugeza no ku wamuhishe mu idari. Inkotanyi zikajya no mu Bahutu, ziti « iyo tutahaba ntimwajyaka kurokoka umujinya w’Abatutsi. » Nyamara zikarenga zigafungura ba ruharwa ngo bemeye ibyaha, umunyururu zikawushoreramo abo zita ngo bafite ingengabitekerezo kuko bagerageza kuvuguruza imikorere mibi ya zo, bagasangamo abasaziyemo bamwe batagira n’amadosiye! Ubugome rero nk’ubu bukorwa na Leta y’Inkotanyi bwo kubuza abantu kugera ku bumwe ntibizatworohera kubukiza mu mitima y’Abanyarwanda, baba ababugira, n’ababugirirwa ndetse n’ababugirirwaho. Abagirirwaho ubugome bwa Leta ni bariya bahindurwa ibikangisho ku bandi, kandi mu by’ukuri nta ntugunda bateye. Icyo njye nemeza ni uko kwibira ngo FPR izakurwaho n’imbunda ari ukwibeshya bikomeye. Uzashaka kongerera Kagame igihe ku butegetsi azagende atere ibuye mu Rwanda. Akunda intambara cyane, akunda no kwica ku buryo nta mpanzi iruta intambara kuri we. Kubera rero ko gukunda intambara Kagame abiterwa n’ubwoba, umuti ni ugushaka uburyo wamumara ubwo bwoba. Ubundi byari bimenyerewe ko abari ku butegetsi ari bo batanga inda ya bukuru, ariko simpamya ko FPR na Kagame bazabikora kuko badafite umutima mu gitereko. Ikibazo kigomba kwibazwa n’ushaka guhindura ibintu mu Rwanda akaba ari iki: Ni iki cyakorwa ngo Kagame na FPR bashire ubwoba, be kwica ibiti n’amabuye ngo birabarwanya? Ni iki cyakorwa ngo abatavuga rumwe n’ubutegetsi bw’Inkotanyi bemere ko na bwo ari ubutegetsi? Hari abanyapolitiki dufite hano hanze bansetsa cyane: ujya kumva, ngo sinavugana n’Inkotanyi, ngo sinavugana n’umuntu ukorana n’Inkotanyi etc. Umuntu utekereza atyo aba atanga ikihe cyizere cyo kuzaha Abanyarwanda amahoro? Hari ubwo njya numva Ambasaderi runaka yatumiye Abanyarwanda ngo baganire, ukumva ab’inkwakuzi baravuze ngo « ntitwavugana na we kuko ahagarariye ubutegetsi tutemera ». Ukibaza aho bakura iryo sheja (inkotanyi zibyita confidence) ukahayoberwa. Kandi bamwe batunzwe na Aide sociale iyo za Burayi n’Amerika!
Dore uko mbibona: Igikwiye gukorwa ni uko abantu bemera kurebana mu maso. IMBONANKUBONE! Hagomba abahanga bazi iby’imyitwarire mu bihe nk’ibyo. Urugero, hari umuntu ushobora gutambuka ku mbwa iryana ntimumokere, undi yaba agitunguka ikamusimbukira! Hari n’uwo ikankamira ariko ntimusimbukire, hakaba uwo isimbukira ntimurume,hakaba n’uwo ishinga imikaka! Abashaka guhindura ibintu mu Rwanda rero bajye bamenya ko hari « imbwa iryana ».
Ubundi mu gukemura amakimbirane ayo ariyo yose, hakunze kuboneka inzira cyangwa imyanzuro itatu ishoboka: « win-lose » (mu baburana habonekamo utsinze utsinzwe-gagnant et perdant), lose-lose (Ababurana bombi baba bigize intagondwa ku buryo nta wemera kugira icyo arekura, bombi bagahomberamo- Perdant-perdant) , umwanzuro wundi akaba ari »win-win » (ababuranyi bombi bemera kugira ibyo bahara, bagahana umukono ndetse bagahoberana, bombi bakaba baratsinze!- gagnant-gagnant) . Abanyarwanda ndabifuriza kugera kuri uyu mwanzuro wanyuma, bikaba bisaba kugira inyangamugayo zabyiyemeje. Padiri rero, na Yozefu uduhuza, na mwe mwese mwemeye kuvugana Imbonankubone, mbatumiye gufatanya tukagera kuri uyu mwanzuro, buri Munyarwanda agasohoka mu kiganiro yemye. Muragahorana Imana.
Ismail Mbonigaba


c: text/html

text:
Umuhanzi Teta Diana agiye gukorera igitaramo i Geneva mu Busuwisi, amafaranga azakivamo akazagurira mitiweri Abanyarwanda 5000 batishoboye.
Teta Diana ubarizwa ku mugabane w’Uburayi avuga ko icyo gitaramo azagikora ku itariki ya 26 Gicurasi 2017.
Muri video ngufi yashyize ku rubuga rwe rwa Instagram, ahamagararira abatuye umujyi wa Geneva n’ahandi kuzitabira icyo gitaramo.
Agira ati “Nishimiye cyane kubatumira, muzaze muri benshi, Ni igitaramo kizaba kigamije gufasha ububare w’abantu 5000 mu Rwanda badafite ubushobozi bwo kwigurira ubwisungane mu kwivuza (mitiweri). Muzaze muri benshi tukigire igikorwa cyacu, tubigereho.”
Akomeza avuga ko muri icyo gitaramo azaririmba mu buryo bwa “Live”. Ikindi kandi ngo muri icyo gitaramo nibwo azaririmba bwa mbere indirimbo ziri ku muzingo w’indirimbo ari gutegura witwa “Iwanyu”.
Teta Diana umaze igihe kigera ku mwaka mu Burayi, arateganya kugaruka mu Rwanda. Kuri ubu ahugiye mu gutegura uwo muzingo w’indirimbo ze, uzaba uriho indirimbo 13.

robotstxt: allowed

filter: keep


text:
Ya ntambara Kagame Pawulo aheruka gutangaza muri Mata 2016 itegurwa ryayo rigeze kure: ifungurwa rya jenerali Laurent Nkunda i Kigali n'ifungurwa rya murumuna we i Kinshasa!
13 comments:
Tanga igitekerezo cyawe kuri iyi nyandiko.ReplyDelete
Urakoze
Icyitonderwa: Turasaba abasomyi ba SHIKAMA kujya bafata umunota bakajya bandika icyo batekereza ku nkuru bamaze gusoma ahantu habigenewe muri Comment, hari munsi y’inyandiko. Ibi bidufasha kumenya ibyo mukunda no kwiyubaka kandi namwe mukungurana ibitekerezo.Si ngombwa ko wandika email yawe cyangwa ukoresha amazina yawe nyayo; andika igitekerezo mu rukiramende maze ukande submit iri hasi , igitekerezo cyawe kirahita gisoka nta handi kinyuze! Waba ufite amatangazo, inkuru cyangwa ibitekerezo? Twandikire kuri:mahoriwacu@gmail.com hari igihembo cy'amafranga 100,000FRW kizahabwa abantu batatu bazaba barafashije uru rubuga gutanga ibitekerezo. Iki Gihembo kizatangwa kuri 31/12/2016, amazina y'abatsinze azaca kuri uru rubuga keretse banyirayo nibatabishaka!!! Ninde uzakijyana, rahira ko atari wowe?ReplyDelete
Uwarose nabi burinda bucya aba baje baje nawe umuntu arifunga agategeka ngo nimutangaze ko mfunze kugirango amahanga abeshywe ubutabera batigeze amafaranga yabashirana ngo nimwongere muvugeko mfunguwe kugirango tujye muri kongo ariko Nyagasani Mushoborabyose iyi ngoma y'igitugu izahera ryari? aya maraso ya sagatwa, gahutu na gatutse azareka kumeneka ryari?ReplyDelete
- AnonymousSunday, June 26, 2016 9:20:00 am
Icyo kintu cyo gusubira kwingabo z'u Rwanda muri Congo, umuhanuzi Nsabagasani yari yarakivuzeho ko kiri mu bimenyetso Imana yamuhaye.ReplyDeleteReplies
- NkudurwandaSunday, June 26, 2016 12:16:00 pm
Iki kimenyetso na Magayane asa n'uwagikomojeho ubwo yavugaga Rwara rubundiye mu mashyamba ko nazaura umuugara igihuru kizabyara igihunyira! Aho si bariya banyarwanda bibereye mu msahyamba ya RDCongo Kagome ashaka kongera kujya kwica ubu bikba bitazamuhira nkuko byamuhiriye mbere. ? tubitege amso.Delete
Yewe,ni agahoma munwa ! Ariko uziko nidukomeza kwigira ba 'Ntibindeba" katubayeho koko !!(ndavuga abanyarwanda); ubutegetsi bwa FPR bumaza nk'imyaka 50 butavuyeho,abanyarwanda bose bahunze ubwicanyi bwayo yaba yarabarimbaguye bose ibasanze aho baba bari aho ariho hose;abari mugihugu yarabahinduye abagaragu,abaja abandi inkoma mashyi ikoresheje ubugome,ikinyoma n'amayeri bisumbye ibya Shitani.Abazarama bazarubara !ReplyDelete
None se umuti waba uwuhe Zubeli we? Ko FDLR yatwajeje ibitangaza imyaka 20 yose imaze gusubiranamo, undi usigaye ubona ushoboara kubogora u Rwanda ninde?ReplyDelete
Muvandimwe Zainab,abanyarwanda turwaye indwara yanze gukira.Kandi ikibabaje giteye n'agahinda ni uko iyo ndwara ifata umuntu ayibona n'ibimenyetso byayo abiruzi maze akemera akarwara kandi ntanywe umuti kandi awureba akarinda ananguka azize yandwara azi neza !!! Iyo ndwara ntayindi ni "kunanirwa kwigira kumateka". Kuki ikosa ryakozwe mumateka ryongera rigasubira kandi ryarahitanye inzira karengane zitabarika ? Wowe ubona abanyarwanda batarwaye ? Ahaaa ibya FDRL byo ntawabitindaho ,byonyine na Kagame ubwe n'abambari be muma discour yabo bagaragaza,utiriwe usesengura,ko opposition yanyayo kandi batinya ari FDRL.Ahubwo impamvu abandi ba politiciens batiyunga nayo sinyishyikira.ReplyDelete
Kagame na Kabila babitekinitse pe!!! ubu noneho abasigaye ari abo gusabirwe nitwe abanyarwanda. Dukurikije ubuhanuzi iyi ntambara igiye gukorwa muri DRC niyo izakoma imbarutso kuyu Rwanda.ReplyDelete
- NkundurwandaMonday, June 27, 2016 7:06:00 pm
RURIHABIReplyDelete
wahora n'iki mwana WA MAMA ko aba banyagwa bazasiga akarere kongeye kwaka umuriro! Ariko se bajya batekereza imbyaro zabo n'ibibfarangabasahuye ?????????
None se uyu muriro niwaka ibyabo ntibizarangira nk'ibya Mobutu cyangwa Kinani??!!!
@Rurihabi,ReplyDelete
Nonese ibyo bifaranga kowumva hari ibyo babibitsa kumazina y'abandi bantu ntubonako bizaruhanya kubigaruza igihe ubutegetsi buzaba bunogeye rubanda ?
Njye numva ababibasha bafungura nka WEBSITE special kuri icyo kibazo noneho ufite amakuru wese waho inote zarigitiye agatunga agatoki,kugirango uwo mutungo w'igihugu nubundi utazigarurirwa nabo wahishweho.
Igitekerezo cya Zubel cyo gufungura iyi website yo kuzajya hatangwaho amakuru y'aho amafranga ariho arigitira. Ariko ku rundi ruhande nkumva bitaba byiza kuko kwaba ari ugukengesha ibisambo Rusahuzi! Kuko aho ayo mafranga ahishwa hazwi kandi abitabazwa mu kuyahungisha nibo bazavamo bene kuyabaha!!!!!ReplyDelete
- AnonymousWednesday, June 29, 2016 6:12:00 pm
Nshimye ibitekerezo byanyu ariko mbere yo kurwanira ibyahishwe tutazi nuko bingana tubanze turwanire amahoro twigobotora igitugu cya karinga ibindi tuza byikorerera erega umunyarwanda wamuhaye amahoro ya kora!!!! Ntidutekereze past think 'bout future.mugire amahoro yimanaReplyDelete
Muvandimwe, nshuti ya SHIKAMA, turagushimira cyane umuganda utanga wo kubaka URWANDA rushya ubinyujije mu bitekerezo byawe( Komanteri). Kugirango turwanye urukungu rw'Agatsiko ni ngombwa ko buri komanteri ibanza gusuzumwa. Yohereze, irahita ijya ku rubuga mu minota mike niba idatandukira( kuvuga ibitajyanye n'inyandiko), itukana, cyangwa yuzuyemo uburere buke.
Wipfusha komanteri yawe ubusa ukoresha "ANONYMOUS", himba izina urikomeze kuko hari ibihembo mu Kuboza 2016 ku bantu 3 bazaba babaye indashyikirwa mu gutanga ibitekerezo. Dukomeje kubashimira ubwitange n'umurava muhorana. IMANA Y'I RWANDA ihorane namwe iminsi yose.
Dg NKUSI Yozefu
www.shikamaye.blogspot.com
Uharanire ko Ukuri gusimbura ikinyoma.
Email: mahoriwacu@gmail.com; tel: +4745564355


text:
Yabivuze kuri uyu wa Gatandatu ubwo yasozaga Kongere y’Umuryango FPR-Inkotanyi, yari imaze iminsi itatu ibera ku cyicaro cyawo kiri mu Murenge wa Rusororo mu Karere ka Gasabo.
Muri iyi nama yahuriranye n’isabukuru y’imyaka 30 ya FPR-Inkotanyi, Umukuru w’Igihugu yavuze ko aya ari mahirwe ku banyamuryango abongerera imbaraga zo kongera kwitanga no gukomeza imbaraga zo kugera ku ntego umuryango wiyemeje.
Yavuze ko ari ngombwa ko Umuryango ukora ibyo ukwiye gukora ukagendana n’igihe kigezweho, kandi buri wese ugeze mu gihugu mu gihe runaka agasanga hari impinduka zabaye ugereranyije n’aho yari agiherukira.
Perezida Kagame yavuze ko kugira ngo ibi bigerweho hakenewe imbaraga z’urubyiruko rufatanyije n’abakuru.
Yagize ati “Ikindi gice ntego ni uguha imbaraga, inshingano n’amahirwe urubyiruko rwacu, urubyiruko rw’u Rwanda kandi tukabashyira mu maboko yabo ko bafite inshingano, bafitiye igihugu, atari ukuba bato gusa, ahubwo bagakura neza bakora neza.”
Yakomeje agira ati “Umusanzu w’abato wiyongera ku wacu twese bakuru urakenewe kandi iyo ubonetse igihugu kirihuta kikagera kure.”
Perezida Kagame yasabye abanyamuryango kuvana imbaraga, imigambi n’ubushake bishya muri iyi nama nkuru hanyuma bagatanga ibyiza byose bibarimo bakabiha igihugu batizigamye.
Ku munsi wa Kabiri w’iyi nama, mu kiganiro cyasuzumaga aho u Rwanda ruva n’aho rwerekeza mu Isi ya none, Dr Clet Niyikiza, yavuze ko aho Isi yerekeza ibihugu bizabasha gutera imbere ari ibizita ku guhanga udushya n’ikoranabuhanga kandi urubyiruko rugahabwa ubumenyi burufasha gukemura ibibazo byugarije rubanda.
Yagize ati “Birasaba ko dutegura abana n’urubyiruko mu buryo ari bo bazakomeza iyo nzira. Tugomba kwita ku kintu cyo gusobanura neza ubumenyi duha abana no kubigisha gucoca ibibazo yaba iby’igihugu n’umuntu ku giti cye. Ubumenyi bwo mu bitabo ntabwo buhagije, ni ukubigisha uko imambo z’ibitekerezo zitegurwa.”
Ibi byanashimangiwe na Dr. Donald Kaberuka, wavuze ko u Rwanda ruzafashwa gutera imbere no kugendana n’igihe kandi hakitabwa ku kubyaza umusaruro icyo abaturage barwo bafite mu mutwe, bigashimangirwa no kumva ko igisubizo kiri hano kitari mu mahanga kuko n’ibyo bihugu bifite ibibazo byabyo.
Amafoto: Village Urugwiro


text:
Umuririmbyi w’Umwongereza agiye gukora indirimbo iri mu Kinyarwanda
Joss Stone, umuririmbyi ukomeye wo mu Bwongereza agiye gufatanya n’umuririmbyi wo mu Rwanda gukora indirimbo iri mu rurimi rw’Ikinyarwanda.
Ibi biratangazwa mu gihe uyu muririmbyi ateganya gukorera igitaramo mu Rwanda muri Marriot Hotel ku itariki ya 01 Kamena 2017.
Joss Stone avuga ko muri iyo ndirimbo nawe azaririmba mu Kinyarwanda. Agahamya ko bitazamugora kuko ngo mu buzima bwe buri gihe ahora yitoza kwiga iby’abandi kandi ngo akunda kwiga cyane indimi z’ahandi.
Agira ati “Ndareba ngafata umwanya wo kwiga, ngakoresha ingufu zanjye cyane. Aho ngiye, binsaba kumva cyane urwo rurimi ngafata akantu kamwe ku kandi nkandika buri kantu ku buryo mbasha kumenya ibyanditswe akenshi binsaba umunsi umwe cyangwa indi mike.”
Umuririmbyi wo mu Rwanda uzakorana iyo ndirimbi na Joss Stone ntaramenyekana.
Gusa ariko uwitwa Karengera Eric, umwe mu bateguye igitaramo cy’uwo muririmbyi wo mu Bwongereza, avuga ko yakunze umuhanzi Mike Kayihura.
Agira ati “Yumvise ibihangano bya Mike Kayihura aranyurwa gusa hari abandi bahanzi azahitamo umwe, barimo Deo Munyakazi ndetse na Liliane Mbabazi, bibaye byiza n’abandi ku giti cyabo bakabimusaba byanshimisha.”
Joss Stone, ufite imyaka 30 y’amavuko yatangiye kumenyekana mu mwaka wa 2003. Yaririmbye indirimbo zakunzwe zirimo iyitwa “You Had Me” na “Right To Be Wrong”.
Muri iyo myaka yose amaze aririmba yatsindiye ibihembo umunani bikomeye ku rwego rw’isi birimo kimwe cya “Grammy Awards” na bibiri bya “BRIT Awards”.
Igitaramo azakorera mu Rwanda kiri muri gahunda ye akora yo kuzenguruka hirya no hino ku isi akora ibitaramo.
Bimwe mu bihugu byo muri Afurika amaze gukoreramo ibitaramo kandi agakorana indirimbo n’abaririmbyi baho birimo Kenya, Mozambique, Togo, Benin na Cameroon. Afite gahunda yo kujya mu bihugu 196.
Karengera, uri mu bategura icyo gitaramo avuga ko kiri mu bwoko bw’ibyitwa “Unplugged”, umuririmbyi acuranga gitari, aririmba akikijwe n’abantu.
Ati “Iki gitaramo kizaba abantu bamukikije arimo gucuranga gitari, mu buhanga bwe ntagereranywa mu kuririmba no gucuranga. Bizaba bimeze nk’aho uri mu gitaramo wicaye iwawe mu ruganiriro, ni umwe mu bahanzi bubashywe cyane kuri iyi isi.”
Nyuma yo gutaramira mu Rwanda azahita ajya muri Malawi.


text:
RUSIZI: Ibibazo bigenda bivuka mu gutanga amasoko bidindiza imihigo
Mu nama ya mbere yo gusuzuma aho ibikorwa by’imihigo y’uyu mwaka igeze ishyirwa mubikorwa ku rwego rw’intara y’uburengerazuba ngo barasanga ibibazo bigenda bivuka mu masoko biri mubituma imihigo itagerwaho ijana kw’ijana nkuko bitangazwa na Nyamaswa Rukundo Emmanuel ushinzwe imiyoborere myiza mu ntara y’uburengerazuba abitangaza.
Muri iyi nama buri mukozi wese mu mihigo ye yasabwe kwikubita agashyi agakora hakiri kare kugirango imihigo ye azabashe kuyesa kuko abenshi bizera ko hakiri igihe bagahugira mubindi bavuga ko bazaba babikora nyamara bakitera hejuru iminsi yabasize batagishoboye kwesa imihigo biyemeje bigatuma ibikorwa by’iterambere ry’igihugu bidindira
Igikenewe mu mihigo y’uyu mwaka ngo ni ukubona ibikorwa biva aho biri aho guhera mu magambo kandi ibyagezweho bikagaragara kuko ngo hari abavuga ko besheje imihigo yabo nyamara bajya kureba aho iyo mihigo yakorewe ibikorwa bikabura, bakaba basabwe ubwitange mubikorwa byabo
Nyamaswa Rukundo Emmanuel, umuyobozi ushinzwe imiyoborere myiza mu ntara y’uburengerazuba avuga ko atumva neza impamvu yo gutinda ku itangwa ry’amasoko bigatuma ibikorwa bidindira kandi amafaranga yo kubikora atabuze, ku ikubitiro akaba yabasabye gukura imihigo mito mito munzira hakiri kare bagasigara bahangana n’indi mishinga y’imihigo isaba amafaranga menshi aha yabasabye no kwigira ku karere ka Nyamasheke aho ngo bigaragara ko amasoko yabo atangwa kare bigatuma ibikorwa by’imihigo byihuta
Gusa ariko nanone Nyamaswa Rukundo yashimiye uko imihigo ihagaze muri rusange mu ka rere ka Rusizi asaba abakozi b’aka karere gushyiraho itsinda rigomba kuzajya rikurikirana imihigo yose cyane ikiri kukigero cyo hasi hakazajya hanakorwa amanama menshi yo gusuzuma aho ibikorwa bigeze, yanasabye ko gahunda y’ishyirwa mubikorwa y’imihigo yavugururwa kandi ikubahirizwa kugihe
Muri iyi nama akanama k’amasoko kasabwe guterana kakiga kumishinga igifite ibibazo irimo ibijyanye n’ibikorwa remezo nk’imihanda n’ibindi dore ko muriyo harimo n’iyimihigo y’umwaka washize
Ntivuguruzwa Gervais umuyobozi ushizwe ubutegetsi n’ imicungire y’abakozi mu karere ka Rusizi yashimiye inama bagiriwe n’umuyobozi ushinzwe imiyoborere myiza ku rwego rw’intara y’uburengerazuba avuga ko bagiye kwikubita agashyi bagakosora ibitagenda neza cyane cyane mu gutinda kw’itangwa ry’amasoko, akaba yasabye abakozi kutaryama ngo basinzire imihigo itarajya mu bikorwa , akarere ka Rusizi kahize imihigo 79 muriyo igera kuri 44 niyo ihagaze neza kukigereranyo cya 55%, ni mugihe umwaka ushize bari barahize imihigo 58.


text:
Mu myaka yashize byari bigoye kumvisha abanyamadini gahunda zijyanye no kuboneza urubyaro, ahenshi mu matorero atandukanye nta muvugabutumwa watinyukaga kwigisha abayoboke be ibijyanye no kuringaniza kuko ahenshi mu bakirisitu bishingikirizaga kuri Bibiliya aho Imana yabwiraga abantu ngo ; « mubyare mwororoke mungane n’umusenyi wo ku nyanja »
Iryo jambo bamwe barigenderagaho cyane, dore ko igice kinini cy’abanyarwanda bemera inyigisho za bibiliya, bityo bigatuma bamwe bumva ko bagomba kubyara, baba abafite ubushobozi bwo kurera n’abatabufite
N’ubwo minisiteri y’ubuzima n’indi miryango byayitwaye igihe kugira ngo iyo myumvire ihinduke, ubu noneho icyizere cy’uko abantu bose n’abanyamadini bashobora kumva ihame ryo kuboneza urubyaro kirahari kuko abashumba b’amatorero amwe n’amwe bamaze kwiyemeza kubyigisha, dore ko bari mu gice cy’abanyarwanda cyumvwa kandi kigira abayoboke benshi.
Kugira ngo tumare abasomyi bacu amatsiko, ndetse n’abatumva ukuri bibonere ubuhamya bw’uburyo n’amtorero yahagurukiye kwigisha gahunda zo kuboneza urubyaro, kuko ari iterambere, twaganiriye na Pastor Semuhoza Alexis wo mu itorero rya Christian Church.
-Mwatubwira amazina yanyu, itorero mubereye umuyobozi, Umurenge, ndetse n'Akarere ?
Pastor : Ndi Pastor semuhoza Alexis ndi umwe mu baPasitori bagize Itorero Christian Church mu Rwanda(C.C.I.R).rikorera mu karere ka Kicukiro mu murenge wa KIGARAMA.
-Ibijyanye no kuringaniza cyangwa kuboneza urubyaro mubona bifite umumaro ku banyarwanda?
Pastor :-Kuringaniza urubyaro cyangwa kuboneza urubyaro bifite akamaro ku banyarwanda bose. Ndabivuga nk'umuntu wize ibijyanye ni Iterambere, Kutaboneza urubyaro bifite ingaruka mbi nyinshi, kwangiza ibidukikije, ubukene, imirire mibi, ubuzima bubi.
Kuringaniza urubyaro muyandi magambo ni: Iterambere mu muryango kuko ari uguhuza umusaruro w'abantu bari muri uwo muryango, kugabanya impfu z'ababyeyi bapfa babyara, ndetse no kugira imirire myiza.
kubera ko kuringaniza urubyaro ari iterambere ndumva ari ikintu cyiza ku banyarwanda bose.
-ese hari icyo byangiza ku buryo bw'umwuka cyangwa bw'agakiza ku mukirisitu wiyemeje gukurikira gahunda zo kuringaniza urubyaro?
Pastor : Ntacyo byangiza ku mwuka kuko Imana ishaka ko tuyizera dufite ubwenge bwo kubaho no kumenya imiterere y’aho tuba. Imana yaturemeye kubaho neza ntabwo yaturemye ngo tubeho nabi, tugomba rero gushakisha ibyatuzanira akamaro mu buzima bwacu.
-ese itorero musengeramo mwemerewe kuboneza urubyaro?
Pastor :-Itorero ryacu bamwe bemera kuboneza urubyaro abandi ntabwo babyumva neza kubera imyumvire ya kera, baracyakeneye ubukangurambaga bwinshi bwo kwitabira iyo gahunda kuko ari ngombwa dore ko biri no mu ntego y'Ikinyagihumbi tugomba gukurikiza, kandi umuvugabutumwa mwiza ashaka icyateza imbere Intama ze, kandi akazifasha guhindura imyumvire kugira ngo zijyane n’igihe.
-nk'umuvugabutumwa, ushobora kubyigisha mu rusengero, mu gihe hateraniye abakirisitu?
Pastor :-Nta soni bitera mukubyigisha abakristu kuko kubyara abo utashoboye kurera ari icyaha, ariko iyo urera abo ushoboye ni imigisha myinshi.
-ese niba mwaragerageje kwigisha izo nyigisho ko kuboneza urubyaro, mubona abayoboke b’idini yanyu babyakira gute?
Paster :Ntabwo bamwe barabyitabira neza ariko benshi barabyumva kuko ari ingirakamaro kandi ariryo terambere rirambye rya bose.
-nta kibazo byaba bibatera mu murimo mwiyemeje iyo mubyigisha?
Pastor : Nta kibazo jye mbona cyavuka mu ivugabutumwa ku bijyanye no kuringaniza urubyaro, nta muyoboke wacu wanga kwiteza imbere ikibazo ni uko batabikangurirwa buri gihe cyose, ariko twe turagerageza kuko tuzi umumaro wabyo ku buzima bw’abantu.
-ese uburyo bwose bukoreshwa mu kuringaniza urubyaro mushobora kubwigisha mu madini yanyu? (aha ndavuga inshinge, udukingirizo, kwifungisha burundu, ibinini, udupira, kwifata cyangwa se urunigi)
Pastor :-Hari uburyo bwinshi umuntu yahitamo yakoresha mu kuboneza urubyaro.akurikije imitere y'umubiri we cyangwa se inama za muganga, uburyo bwose buremewe kugira ngo ugere ku ntego ikenewe bityo ugire iterambere ry'umuryango wawe n'igihugu cyawe.
-ko abanyamadini bamwe na bamwe batabyemera, mukora iki kugira ngo mubafashe kumva umumaro wo kuboneza urubyaro ? (aha ndavuga bamwe mu bashumba b'amatorero)?
Pastor : -Hari bamwe mu bashumba batabyumva neza ibyo nabivuze ko ari ya myumvire ya cyera, imwe yo kuvuga ngo twororoke….., ese ubu twaba tugeze he mu kwororoka? u Rwanda ntabwo ruragwira? uburumbuke bw'abanyarwanda bugeze he? Imibare y’abahanga n’abashakashatsi yerekana iki ku bibazo by’ubwiyongere bw’abaturage bagereranyije n’ubutaka u Rwanda rufite? ibyo ni bibazo abashumba bagomba kwibaza. Kuko abatuyoboye bagomba kumenya iryo terambere rishingiye kuri bya bintu twavuze haruguru.
-wagira nama ki abobashumba batabyumva?
Pastor : ndasaba bagenzi bange b’abavugabutumwa kugira umuhate wo guhindura isi nziza kurusha uko twayisanze, ibyo rero bizaganisha kubyo navuze haruguru, harimo kurengera ibidukikije, kubyara abo dushoboye kurera bakabaho neza, kugira ubuzima buzira indwara n’ibindi.
M.Louise Uwizeyimana


text:
Ijambo “Uburinganire” bw’umugabo n’umugore riracyateza impaka
Minisiteri y’iterambere ry’umuryango MIGEPROF ntivuga rumwe n’abaturage ku gisobanuro cy’ijambo “Uburinganire” n’ubwuzuzanye bw’umugabo n’umugore.
Bamwe mu baturage bavuga ko uburinganire budashoboka kuko umugore n’umugabo bafite inshingano zitandukanye mu muryango, ahubwo ngo hakwiye gutezwa imbere ubwuzuzanye muri izo nshingano.
Umwe mu batanze ibitekerezo mu kiganiro “Ubyumva ute” cya KT Radio cyo kuri uyu wa 13 Werurwe 2017, yavuze ko Ubwuzuzanye bushoboka ariko uburinganire bwo budashoboka.
Yagize ati “Ikibazo cy’uburinganire kibangamiye ubwuzuzanye ubundi mwakuyeho iryo jambo mugasigaza ubwuzuzanye ko kuva na kera umugore atigeze aringanira n’umugabo kandi bitabujije ko yubahwa”
Bashingiye ku muco nyarwanda, bamwe bavuga ko mu gihe umugabo agitanga inkwano ku mukobwa bigaragaza ko bataringaniye, mu gihe bakurikije ijambo ry’Imana, umugabo ari umutware w’urugo ku buryo bataringaniye.
Abagabo kandi ntibahwema kugaragaza ko kuba uburinganire bwarigishijwe nabi bikomeje kuba imbarutso y’isenyuka ry’ingo z’ubu.
Muri icyo kiganiro, Umukozi wa MIGEPROF Nkundimfura Rosette, yasobanuye ko Uburinganire bivuze kutagira icyo ugomwa undi kubera ko ari umugabo cyangwa umugore.
Ku kibazo abantu baherutse kugira ku ijambo umutware ryitwaga abagabo rigakurwaho mu itegeko rishya ry’umuryango, atari ukuvuguruza Bibiliya aho ivuga ko abagabo ari abatware b’ingo ahubwo ari ukuyuzuza.
Ati “Imana niyo yeremye umuryango, Itangiriro, igice cya mbere umurongo wa karindwi, handitse ngo nta Muyuda, nta Mugereki nta mugabo nta mugore mwese murareshya, biri kandi mu Bakorinto igice cya karindwi umurongo wa gatatu”.
Umunyamabanga nshingwabikorwa mu kigo cy’igihugu gishinzwe kugenzura ubwuzuzanye n’uburinganire bw’umugabo n’umugore mu iterambere ry’igihugu, Alain Nkundizanye avuga ko ijambo “Uburinganire” rivuyeho hagasigara gusa “ubwuzuzanye” nta terambere ryegerwaho.
Ku basaba ko n’abakobwa bajya bakwa abagabo, ngo ibyo umuco uzategeka nibyo bizemerwa ariko kandi ngo ntibizakuraho uburinganire n’ubwuzuzanye.
MIGEPROF igaragaza ko n’ubwo hakiri imyumvire iri hasi ku bijyanye n’uburinganire n’ubwuzuzanye hari benshi babyumvise n’ubwo nta janisha ry’imibare bagaragaza.
Ivuga ko hari icyizere ko n’abandi bazagenda babyumva uko ubukangurambaga bugenda bukorwa hose.
Dukurikire ukanda kuri Like
Ibitekerezo ( 2 )
Ijambo UBURINGANIRE ku mugore n’umugabo,ntabwo ariko Bible ibibona.
Muli 1 Abakorinto 11:3,havuga ko Umugore ari chef w’umugore.Nibyo koko,umugore agomba nawe gukora.Ariko ku byerekeye kuyobora urugo,ni umugabo uyobora.Hali ibintu imana itemerera abagore,nubwo abantu babirengaho,bagasuzugura ibyo Bible ivuga.Urugero,ntabwo imana yemerera umugore kuyobora idini.Bisome muli 1 Timote 2:12;Abefeso 5:22 na 1 Abakorinto 14:34,35.Impamvu abagore basigaye babirengaho ndetse bakigira ba Pastor ,Bishop na Apostle,nuko baba bashaka gukira batarushye.Ariko kera nta mugore wayoboraga idini.Dukurikije Bible,ni ugusuzugura imana.
Tujye twibuka ko ibyanditswe muli Bible byose byahumetswe n’imana nkuko tubisoma muli 2 Timote 3:16.Ntitukabisuzugure kuko abanga kumvira imana batazabona ubuzima bw’iteka muli paradizo.
Uburinganire buvugwa kandi bwigishwa ni ku bijyanye n’uburenganzira buteganywa n’amategeko. urugero nk’uburenganzira bwo gutanga ibitunga urugo ni inshingano ireba buri wese mu bashyingiranywe kandi ikorwa hakurikijwe ubushobozi bwa buri wese. ikindi kandi abantu baba basezeranye uko bazabana ntawashyize mo clause y’uko umwe azaba umutware undi akayoboka.
ibyerekeranye n’uburinganire kandi binateganywa nu itegeko numero 32/2016 rishya ry’umuryango ryo ku wa 28/08/2016 nk’uko biteganywa n;ingingo ya 206 igira iti: "Abashyingiranywe bafite uburenganzira n’inshingano bingana".


text:
10. Buri muntu agira impumuro itandukanye niyundi
Uretse impanga zisa neza( Vrai jumeaux/identical twins) naho ubundi buri muntu wese ku isi agira impumuro ye yihariye atahuza nundi.
9. Mu buzima bwumuntu akora amacandwe mesnhi kuburyo uyateranije yakuzura piscine ebyiri nini
Burya nuko utabyitaho ariko buri gihe mukanywa kawe haba harimo ingano nke y’amacandwe, kuko hari byinshi afasha mu mikorere y’umubirir wawe ya buri munsi gusa burya ntanubwo aba ari make.
kuko uyateranije yose hamwe ayo umuntu avubura mu gihe cyubuzima bwe bwose bingana na piscine/swimming pools ebyiri kandi nini.
8. Wumva uburyohe bwikintu aruko cyivanze namacandwe yawe gusa
Mugihe ushyize ikintu mukanywa ntamacandwe ahagije arimo ntubasha kumva uburyohe cyangwa ububihe bwicyo kkintu bisobanuye ngo kugirango umenye uburyohe bwikintu runaka nuko kiba cyashobora kwivanga (disolve) n’amacandwe yawe.
7. Amagupfa y’umuntu arakomera kuburyo utakwiyumisha
Ufashe igice kigupfa kingana nikibiriti gishobora kwihanganira toni zigera ku icyenda(9). Ubu bushobozi amagupfa y’umuntu akaba abwihariye kuko na beto(concrete) ifite cyimwe cyakane ( 1/4) cyabwo gusa.
6. Amaraso yawe arihuta kumuvuduko utari uzi
Ubashije gushyira camera kuri karemangingo kamwe kamaraso (Blood cell) mu masegonda mirongo itandatu gusa(60 secs) kaba kamaze gufata amashusho yimitsi yose icamo amaraso mu mubiri wawe.
5. Umuntu akoresha amaso kurusha izindi ngingo
Ntiwabyiyumvisha gusa tekereza iminota itanu ishize ibyo waruri gukora urasanga 90% y’amakuru ufite abyerekeye wayahawe n’amaso. BIsobanuye ko ibyo umenya byinshi nibyo uba wabonye kurenza guhumurirwa kumvisha uruhu ( feeling/Sentir) amajwi ndetse n’uburyohe runaka.
4. Umugabo agira intanga ngabo nyinshi bishoboka
Umugabo udafite ubundi burwayi, umubiri we ushobora kuba wakora intanga ngabo zigera kuri miliyoni icumi (10,000,000sperms) kumunsi bisobanuye ngo zivutse zose, ashobora kuba yabyara abatuye isi yose ubu mugihe kitarenze amezi arindwi gusa.
3. Inzara zumuntu zikura vuba cyane ugereranije nuko ziba zingana.
UMuntu udafite ikindi kibazo kibyihishe inyuma, urwara rwe buri mezi atandatu aba afite urushya. nukuvuga ngo ushyize akamenyetso aho ruba ruhereye mumubiri nyuma yamezi atandatu kaba harageze imbere hahandiumuntu aca ndetse waragakuyeho!
2. Acid iba mugifu cyawe irakomeye gusa n’igifu cyiyuburura vuba.
Hari benshi bibaza bati ese niba koko acid iba mu gifu cy’umuntu ikomeye cyane kuburyo ibasha gusenya ikirimo zinc cyose kuki igifu kitangirika?
Igisubizo kiroroshye cyane! Uturemangingo tugize igifu cyacu twiyuburura cyangwa twongera kwirema kumuvuduko munini cyane uruta uwo iyo acid ikoresha idusenya( cyangwa itwica). bicyo bigatuma uhora igifu cyawe naho ubundi nata gihe wamara kitarayenga ngo gishire. ariho bamwe bajya bakura uburwayi iyo umuvuduko wo kwiyuburura k’uturemangingo dukoze igifu wagabanutse usanga igifu cyabo cyangiritse bikabasaba kwegera mungana ngo abahe ubufasha.
1.Impyiko zawe ni zimwe mu ngingo zigize umubiri zitangaje
Burya ngo buri mpyiko y’umuntu iba igize n’utuyunguruzo tugera kuri miliyoni tukaba dufite ubushobozi bwo kuyungurura litiro 1.3 yamaraso buri munota (1.3l/min) ikajugunya litiro 1.5 y’inkari buri munsi.
Martin MUNEZERO


text:
Mu kiganiro bagiranye n’umunyamakuru wa bbc Mishal Husain, aba bombi bamutangarije byinshi ku rukundo rwabo n’ukuntu bakomeje kubigira ibanga kugeza ubwo igikomangoma Harry agiriye ku ivi agasaba markle ko yamubera umugore,
twaguhitiyemo ibyo wamenya kuri aba bombi bitegura kurushinga umwaka utaha wa 2018.
Harry yagize uruhare mw’ikorwa ry’impeta yambitse Markle
Harry yakoze uko ashoboye kugira ngo agire uruhare rugaragara mu ikorwa ry’iyi mpeta.
Dore ko mubiyigize harimo utubuye tubiri duto twari twarabitswe na nyina igikomangoma Diana
abajijwe ku byo kwambara impeta ifiteho urwibutso rw’igikomangoma Diana, Markel yagize ati ni iby’agakiro gakomeye kuba twumva ko ari kumwe na twe muri iki gikorwa
Si ibi gusa dore ko izengurutswe na zahabu y’umuhondo ufashe rimwe mu mabara akundwa na markle
hagati iyi mpeta ifitemo ibuye rya diamant rikomoka muri Botswana, igihugu bagiriyemo ibihe byiza ubyo bajyanaga yo bwa mbere
bahishe iby’umubano wabo igihe kigera ku mwaka n’igice
bavuze ukuntu bamaranye amazi 16 ko kandi batajyaga bamara igihe kirenze ibyumweru 2 batarabonana
Harry yatangaje ko nyuma y’ibyumweru 3 cyangwa 4 aribwo yamusabye ko batemberana muri Botswana
ati ’’twagiranye ibihe byiza cyane aho buri joro twaryamaga tureba inyenyeri’’
Markle yagize ati ’’mumezi 5 cyangwa 6 dutangira gukundana byari byiza cyane dore ko byari bikiri ibanga n’ubwo nyuma byatangiye gucyekwa ntacyo byahinduye
kuko ndacyeka twaragize igihe kinini cyo kumenyana dore ko tutashoboraga kumara ibyumweru 2 tutabonanye’’
Markle yanahishuye ko bahujwe n’inshuti yabo ariko birinda kumuvuga amazina ngo yabahuje muri kamena 2016 ibyo mucyongereza bita ’’blind date’’
Markle yahuye n’umwamikazi w’ubwongereza
Mbere y’uko iby’urukundo rwabo bimenyekana ngo babanje gusura bamwe mubagize imiryango yabo, uretse umwamikazi w’ubwongereza Markle abifashijwemo na Harry ngo banasuye bamwe mubagize umuryango wa nyina igikomangoma Diana kugira ngo nawe bamenyane
Imbwa z’ibwami zizwi nka corgi ngo zakunze Markle
Corgi ni ubwoko bw’imbwa zikomoka i Pembrokeshire ho muri wales akaba ari bumwe mubwoko bw’imbwa bwororwa n’umwamikazi Elizabeth II
Harry yagize ati ’’ njye maze imyaka 33 ziriya mbwa zimokera buri uko zimbonye ariko uyu twarinjiye zitangira kuzunguza uturizo zimwishimiye’’
Markle we yagize ati ’’igihe cyose twamaze dusangira icyayi zari zicaye ku birenge byanjye nunvaga ari ibintu binshimishije cyane’’
Si ubwa mbere Meghan Markle ashyingiwe
nk’uko tubikesha ikinyamakuru eonline.com, muri 2010 Markle yashyingiranwe na Trevor Engelson uyu n’uwe mu bantu bazwi cyane mu batunganya ama filime muri Hollywood ubukwe bwabo bwabereye mu gihugu cya Jamaica.
Bwari bwatumiwemo abantu bagera ku ijana , aba bombi baje gutandukana muri 2013 ntihasobanuwe impanvu y’itandukana ryabo dore ko bombi batigeze bashaka kubivugaho
ubu nyuma y’imyaka 5 Markle arimo kwitegura gukorana ubukwe n’ igikomangoma Harry KCVO.


text:
Knowless Butera avuga ko atigeze agira inama Safi bakundanyeho mbere y’uko ava muri Urban Boys kuko ari umuntu mukuru kandi uzi neza ko icyemezo yafashe nta nkurikizi yacyo.
Ibi yabigarutseho mu kiganiro yahaye Sunday Night cyo kuri iki cyumweru aho yanasubije uko yakiriye gutandukana kwa Urban Boys, niba Safi azakora muzika wenyine akabishobora cyangwa se niba Humble na Nizzo nabo hari intambwe bazatera.
Avuga ko nta byinshi yavuga kuburyo Safi yavuye mu itsinda rya Urban Boys byatumye bikurikirwa n’amagambo menshi ‘mu byukuri nta byinshi nabivugaho kubera y’uko bitewe n’uko buri wese agira uko afata ibintu, hari igihe umuntu ahura n’ibibazo agahitamo kurira cyangwa se agakora ikindi kindi yumva yacyamushimisha niyo mpamvu rero nta byinshi nabivugaho.’
Yakomeje avuga ko nta nama yigize agishwa na Safi cyangwa se umwe mu basigaranye Urban Boys.Ngo ni abantu bakuru yizera neza ko uwo mwanzuro bawufashe bawutekerejo mbere y’uko babitangaza.
Yagize ati “Nta byinshi nabivugaho kubera y’uko n’ubundi yamaze gufata icyemezo mu mutima we.Birashoboka igihe cyose afite icyo ashaka asa n’utangiye bundi bushyasha kandi ko afite umutima ushaka.Asanzwe ari umuririmbyi mwiza kandi yaririmbaga no mu itsinda kuba rero yarafashe uwo mwanzuro wo kwikuramo n’uko yari yarapanze uko bizagenda.”
Yungamo ati “Ndabona azabishobora kandi ndazineza ko abaye aziko ari uguta umwanya ntiyakwirirwa abikomeza rero azabishobora.”Yaboneye ko kuvuga ko niba Humble na Nizzo nabo bafite umutima wo gukora akazi kari kabatunze bazabishobora.
Ati “Abasigaye bakwiye kumenya ko n’ubwo agiye itsinda rigihari kandi n’ibintu bigishoboka cyane baracyafite ingufu.Bacyafite ibitekerezo ntaho byagiye eeeh baracyari b’abandi rero bazabishobora.”


text:
Kubura umwuka biba iyo udafite uturemangingo tw’amaraso duhagije. Utwo turemangingo igihe tudashobora kugeza ogusijeni mu mubiri wose. Kubura umwuka byarogeye hose mu bagore kuko kuko babura (Fer) mu maraso yabo mu bihe by’imbeho. Ni ibiki biyiranga
- Kumva unaniwe no kutagira ingufu
- Kumva wacitse integer
- Guhumeka nabi
- Kugira ihumeka ryihuta iyo uwusohora igihe ugenda cyangwa uzamuka
- Kubabara mu gituza
- Kugira igihe gikomeye cyo kwibanda ku kintu
Ni ngombwa ngo urebe muganga iyo ufite ibi bimenyetsobyavuzwe haruguru, ngo ubashe gufata ingamba zo kubaho neza. Muganga niwe upima amaraso kugirango ubimenye neza.
Uyirinda ute?
Muganga niwe ugutegeka uburyo ufata imiti ya Fer.


text:
Mu rwego rwo kugabanya ikibazo cy’amacumbi make cyari kikigaragara mu mujyi wa Kigali ndetse no gukemura ikibazo cya Serivisi zikemangwa zikigaragara muri amwe mahoteli, Urban Boutique Hotel Kigali iherereye mu karere ka Nyarugenge mu Murenge wa Kiyovu, yaje ari igisubizo kuri ibi byose abantu bari bamaze iminsi bibaza igihe bizakemukira.
Iyo ukigera mu marembo ya Urban Boutique Hotel aho mu Kiyovu, usanganirwa no kubona abantu batandukanye baza bahabaririza kubera ubuhamya bahabwa n’abahavuye.
Urban Boutique Hotel Kigali ikaba ifite amacumbi agera kuri 17 aho buri muntu wese uko yifite ashobora kuba yaharuhukira dore ko ngo n’abafite ubushobozi buke iyi hoteli itabirengagije.
Bimwe mu bitangaza abantu baje kuharuhukira bahabona, birimo ibitanda by’akataraboneka, intebe zinogeye abashaka kuganira, ndetse n’ibindi buri wese yibonera iyo ahageze aho abanza kwakiranwa urugwiro.
Ku birebana no gutanga serivisi, ubuyobozi bwa Urban Boutique Hotel Kigali, butangaza ko uyu muco muri iyi hoteli abakozi bawugize ihame, bityo ibi bikaba ari na byo bikomeje gutuma abantu baturutse imihanda yose baza mu Rwanda, babaza aho iyi Hoteli iherereye.
Bimwe mu byo abakiriya bakomeje kwishimira iyo bahageze ni uburyo yitegeye Umujyi wa Kigali, bityo uwugezemo bwa mbere akaba ajya kuri Urban Boutique Hotel, agahitamo kwicara akica inyota n’isari dore ko inzoga yose ukenera uyibona, utaretse n’ibiribwa byo ku Isi hose.
N’ubwo ngo Urban Boutique Hotel imaze gusa 2 itangiye, ntiwapfa kubimenya kuko iyo uhageze cyane cyane amasaha y’umugoroba, usanga hari abantu benshi, bigaragaza ko gutanga serivisi nziza bashobora kubitoza abandi.


text:
Imana yakuremye igufitiye umugambi Mwiza
Imana ijya ku kurema yakuremye mu ishusho yayo .Itangiriro 1:26-29. Uwiteka Imana imaze kurema umuntu imujyana mu ngobyi ya Edeni ngo: 1.ayibemo 2.ahingire ibirimo 3.ayirinde.Itangiriro 2:15.
Imana imaze kurema umuntu yamushakiye aho kuba ariko icyaha gituma umuntu yirukanwa muri ya ngobyi. Umwami wacu Yesu aza kuducungura aduha agakiza gatuma duhinduka abana b,Imana,nyuma yo gukizwa Imana idushakira aho kuba ngo tubone uko tubasha kuba mu buzima bushya bwo muri Yesu Kristo.
Urushengero ni aho Imana idutoranyiriza ngo tuhabe ,turerwe,twigishwe, tubungabunge agakiza kacu,dukore ibikorwa by,Imana kubw,impano yashyize muritwe ngo ubwami bw,Imana bugume bwaguke kandi tugomba no kurinda urushengero rwacu. Imiryango yacu incuti zacu,ndetse na benshi bazatabarwa ku bwacu kuko dufite isezerano ko amahanga yose azaherwa umugisha muritwe nkuko yarihaye Aburahamu natwe tukaba turi abuzukuru be.itangiriro 12:1-3
Mu gukorera Imana yadusezeranyije ko izabana natwe ariko natwe tugomba kugenda twitondera amategeko yayo kugirango tubashishwe ibyo tuzakora.Imana yatoranyije Mose ngo ajye gukura ubwoko bwayo muri egiputa kandi ibwira Mose kubaka igicaniro no kujya bayitambira ibitambo ku gicaniro bivuye mubyo batunze.Abalewi 1:1-2.
Ubwoko bw,Imana bwagombaga kubaha Mose no gufatanya nawe kandi bakirinda kumunegura .tubona aho Miriyamu yamuneguye asesa ibibembe.
Natwe bitwigisha gushyira hamwe n,Umukozi w,Imana, mu bikorwa by;Imana tugafatanya kubaka urushengero Imana yatugiriye ubuntu ikaduha kuko rufite umumaro munini kuri twe no ku miryango yacu,…Kubara 12:7-9 Kuva 17:11
Mu gukorera Imana iyo twitanze mu kuyitangira tubiboneramo umugisha tubona mu ijambo ry,Imana Umwami Dawidi kubw,urukundo yakundaga Imana no kubwo kwibuka ibikomeye Imana yamukoreye ko yifuje kubakira Imana inzu akabyitegura abika ibintu by,agaciro kubw,icyubahiro yahaga Imana ye natwe biratwigisha ngo tugiye gutangira Imana twibuke ibyiza byinshi yadukoreye bitume tuyitangira n,umutima ushima kandi tuyihe iby,igiciro .1Ingoma 22:11-19
Tubona n,umudamu wari umupfakazi afite umwana ,Imana yohereza umukozi wayo Eliya ngo atungwe n,uwo mudamu wari usigaranye agafu n,utuvuta agira kumvira abiha uwo mukozi w,Imana bituma Ijambo ry,Imana risohora ngo: ako gaseke ntikazigera kaburamo ifu.1Abami17:8-16
Kudatangira Imana bizana umuvumo no gutuba .Hagayi 1:2-11
Kuyitangira bikazana umugisha na protection ku bawe n,ibyawe Malaki3:7-12.
Tugume mu nzu y,Imana twirinde icyadukuramo kuko Yesu azaza gutwara umugeni we ariwe torero dukomeze kwitanga mu kuyikorea mu Mpwemu no mu kuri kandi tugume mu rukundo rw,Imanarugume ruduhindure.,tuzagire iherezo ryiza tubone Ijuru.Amen


text:
Mu mashyirahamwe mensshi, hari uburyo rusange bubaka ikiraro cy’inkoko. Ikiraro nyacyo kirinda inkoko:
- ikirere kibi
- ibindi bikoko bizangiza
- abajura
Amategeko yoroheje ku kiraro cyiza
- Kwifashisha udutebo ninjoro no kumanwa ku nkoko ntoya muburyo bwo kugabanyaamafaranga n’abakozi.
- Akenshi kwifashisha ibikoresho byo muri ako gace mu buryo bwo kugabanya igiciro.
- Kwifashisha imitego y’imigozi ku miryango mu kurwanya udukoko tundi tuzamo.
- Gutegura aho inkoko kazi iterere kandi hagashyirwa imbere mu kiraro.
- Gushyira ibiraro mwimbere mu kiraro mu buryo bwo kurinda inkoko ubukonje
- Kubaka ikiraro ugendeye aho izuba n’imvura bikomeye bituruka.
- Buri gihe korora utwana naza nyina ukabitandukanya n’inkoko zakuze.
- Ukizera ko ikiraro kizajya kikorohera kukijyamo no kugisukura n’amazi.


text:
Urukundo
Nkore iki?Umugabo wanjye arantobatoba, arangiza ituru mu masegonda 30 bigatuma ngira ubushake bukabije!nahisemo kwikinisha!
umukunzi wa Imirasire.co yanditse asaba inama ku kibazo afite cy’umugabo we utera akabariro ku ituru imwe ikamara amasegonda 30 agahita asohora mu gihe yiswe ngo agiye kongera ku nshuro ya kabiri igitsina cye (...)
Mugabo,niba usohora vuba mu gihe cyo gutera akabariro umenye ko ufite ubu burwayi!Bibaye byiza wakurikiza izi nama
Gusohora ni igikorwa cyo kurekura amasohoro aturuka mu mabya (semen ) ndetse n’ uruvange rw’andi matembabuzi arekurwa n’utundi duce tugize imyanya myibarukiro y’ umugabo (accessory glands fluids ) byose bigahurira mu (...)
Mbigenze nte? Umugore wanjye yasizoye ngo simbyara mbitewe no kwikinisha
Muraho nshuti z’uru rubuga. Maze imyaka 10 nshatse ariko kuva twashakana sindabona urubyaro. Kera nkiri umusore nakundaga kwikinisha cyane ndetse umugore twashakanye akiri fiyansi wanjye yamfashe inshuro zirenga 6 (...)
Ese koko urukundo rurengeje ikigero rugira ingaruka ?
Abantu benshi bavugako umukobwa ariwe ukunda cyane umusore, hakaba nabavugako umusore ariwe ukunda cyane umukobwa. Iyo ugereranyije urukundo hagati y’umukobwa n’umuhungu, ikigaragara ni uko bose bakundana ariko (...)
Nkore iki?Mpfa kuba nkikuramo ikariso y’umugore ntarinjiza igitsina cyanjye mu cye mpita nsohora!Ndacyeka amarozi
Nkuko bimaze kumenyerwa ko abasomyi ba Imirasire.com bagiye bunguka byinshi binyuze mu nama zihatangirwa, ni nako uko bwije n’uko bucyeye barushaho kwiyambaza uru rubuga ngo bafashwe kugirwa inama mu gihe basaritswe (...)
Mbigenze nte ? Maze gutandukana n’abagore 2 n’uwa 3 agiye kugenda kuko ntakibasha gutera akabariro kubera Diyabeti.
Nshuti basomyi ba Imirasire.com ndabagisha inama ngirango mumfashe kuko urugo rugiye gusenyuka. Nagize ibyago byo kurwara diyabeti mfite imyaka 38. Icyo gihe nari nkiri (...)
ibintu wakora bigashimisha abitabiriye ibirori cyangwa ubukwe bwawe.
Ntibyoroshye gushimisha buri muntu wese witabiriye ubukwe ariko kandi ukwiriye kugerageza uko ushoboye kugira ngo byibuze urebe ko abenshi muri bo bishima. biba byiza iyo wirinze gukora ibi (...)
Ese gusohora vuba ni iki?wari uziko hari ibiryo ndetse n’inyunganiramirire byatuma ushyukwa ntunarangize vuba mu gihe cy’akabariro
Muri iyi minsi ingo zirimo gusenyuka ahanini bishingiye kukutitwara neza mu buriri.Abagabo nibo bakunze gushinjwa n’abagore babo ko batabageza ku byishimo byabo byanyuma mu gutera akabariro, ahubwo ugasanga basohora (...)
impamvu zitera abagabo kuba ingumba.
Ibintu bishobora gutuma umugabo aba ingumba bigenda bitandukana bitewe n’uko umugabo yakuze mu bugimbi bwe, indwara yagiye arwara mu buto bwe cyane cyane indwara y’iseru , nimba yarigeze kubagwa, akazi uwo mugabo (...)
Nkore iki ? narikinishije cyane none iyo nshatse gutera akabariro igitsina gihita kigwa
Umukunzi w’ikinyamakuru imirasire.com yandikiye iki kinyamakuru yifuza ko tumugira inama aho afite ikibazo cyo gucika intege iyo ashatse cg ari mu gikorwa cyo gutera akabariro, akomeza avuga ko asigira irari (...)
Mbere na nyuma yo kurushinga , ibi ni bimwe abagore baba bifuza kubagabo.
Nyuma yo gushing urugo, hariho uburyo abashakanye baba bifuza kubana ndetse ugasanga hari ibintu umwe akeneye kuwundi. N’ubwo buri muntu muri rusange aba ateye ukwe noneho by’umwihariko abagore n’abakobwa nabo bakaba (...)
Dore ibintu abakobwa bashobora gukora batazi ko birakaza cyane abahungu bakundana
Nubwo abantu batandukanye kubera imiterere cyangwa ubuzima bwabo, ni bimwe mu bibatera kurakara ku buryo butandukanye ndetse no kurakazwa n’impamvu zitandukanye ariko abahanga mu myitwarire y’urukundo bemeza ko (...)
ibyo abashakashatsi bavuga kubijyanye n’ inkomoko y’urukundo
Ubushakashatsi bwakozwe n’impuguke zo muri kaminuza ya Syracuse muri Leta Zunze Ubumwe z’Amerika zavumbuye ko urukundo rudaturuka ku mutima nk’uko bisanzwe. Bivugwa ahubwo ko ruva mu bice bimwe byo mu (...)
Kuki abagabo basohora vuba usanga bigira intakoreka mu ngo zabo?Dore icyo impuguke zivuga ku kubura ubushake no kurangiza vuba
Abagabo batari bacye biyiziho kudahaza abagore babo mu gihe cyo gutera akabariro usanga iyo bageze mu ngo zabo bigira intare ngo abagore babo babatinye babure uko babaganiriza ku kibazo cyibabangamiye,arinaho usanga (...)
Amafoto y’ibihe byiza Afia Schwarzenegger agirana n’umwana we.
Mu gihugu cya Ghana,Umunyamakuru akaba n’umukinnyi wa komedi witwa Valentina Nana yatangaje ko hari ababyeyi badaha urukundo abana babo kuburyo bibagiraho ingaruka mu mikurire yabo. yakomeje avuga ko iyo umubyeyi (...)
Mbigenze nte? Umugore wanjye agiye kunshakiraho undi mugabo kuko ntabyara?
Bagabo bagenzi banjye mungire inama. Mfite ikibazo kinkomereye. Hashize imyaka irenga 14 nshatse ariko niturabona urubyaro njye n’umugore wanjye. Twagiye kwipimisha ahantu hatandukanye harimo kwa Nyirinkwaya CHUK na (...)
Ibi ni bimwe mu byibanze wakorera umukunzi wawe kuri St Valentin bikamushimisha
Ku munsi w’abakundanye (St Valentin) usanga abasore cg abakobwa ariho bategeye abakunzi babo ngo barebe niba babazirikana koko.Iyo hatagize uha undi impano usanga icyizere gisa n’igitakaye bigasaba ibisobanuro (...)
Bampaye imiti y’ibyatsi ngo ndongore madamu neza none igitsina kiradigadiga nkanasohora vuba, Nkore iki?
Umukunzi wacu uba i Rubavu,yatwandikiye agirango abasomyi ba Imirasire .com bamugire inama ku kibazo yahuye nacyo cyerekeye imiti y’ibyatsi yanyweye ngo ahaze umugore we mu gutera akabariro,aho gukira ahubwo igitsina (...)
Amarira y’abagore burya ngo hari aho ahurira no kutagenda neza mu gutera akabariro
Kurira kw’abagore mu gihe baterwa akabariro,ni kimwe mu byo abagabo bashingiraho bavuga ko abagore bitwaye neza mu gihe batera akabariro ,nyamara burya ngo hari byinshi uko kurira bihungabanyaho muri icyo (...)
Mbigenze nte? Ko nabuze urubyaro nkaba mfite isoni n’ikinegu mu muryango nkore iki ngo mbyare umugore wanjye atahukana?
Bagabo bagenzi banjye mungire inama. Mfite ikibazo kinkomereye. Hashize imyaka irenga 18 nshatse ariko niturabona urubyaro njye n’umugore wanjye. Twagiye kwipimisha ahantu hatandukanye harimo kwa Nyirinkwaya CHUK na (...)


text:
UBUTUMWA UMUBYEYI BIKIRA MARIYA YAHAYE BYISHIMO KU ITARIKI YA 01/01/2008
UBUTUMWA UMUBYEYI BIKIRA MARIYA YAHAYE BYISHIMO
KU ITARIKI YA 01/01/2008
-----------------------------------------
Umubyeyi Bikira Mariya yaje yishimye cyane ari mu rumuri rwinshi cyane ntabona icyo ndugereranya narwo, nuko aranyitegereza, aransuhuza,
Ati : « Uraho mwana wanjye ukomeje kwihanganira ibigeragezo byose uhura nabyo »
Nti : « Uraho Mama »
Ati : « Umeze ute ? »
Nti : « Mama, meze neza gahoro nawe urabibona, wampaye ibyishimo ariko ibyishimo mfite muri iyi minsi ni bikeya. None rero Mama, kuri uyu munsi wa none ndakwinginze urebe ukuntu meze sinkiruhuka na rimwe, ndirirwa ngenda, ndakwisabira ujye unyuzamo umpe ikiruhuko kugira ngo nanjye mbashe gutuza nk’abandi.
Mwana wanjye ntiwinube kuko ntaho urageza kuko ndacyagutuma kuko uri igikoresho cyanjye kandi umenye ko imbaraga ukoresha atari izawe.
Mama, nanjye ndabizi gusa nkomeje kukwisabira imbaraga nyinshi kugira ngo nshobore kuzuza inshingano mwampaye.
Mwana wanjye ndi hano uvuge icyo ushaka, ndakumva kuko uyu munsi ngarutse kubasura ariko ndababaye kuko kenshi ibyo mbasaba mutabikora ahubwo mwibereye mu mazimwe gusa, mwibereye mu tuntu n’utundi.
Bana banjye kuri uyu munsi ndabasabye muhereye none, buri muntu atekereze ashyitse umutima hamwe avuge ikiri ku mutima we kandi buri muntu asabe yizera kandi yumva ko icyo asaba gishoboka ariko cyane cyane yicishije bugufi kugira ngo ashobore kwakira no kumva icyo ari buhabwe, cyane cyane ndabwira abana banjye bakunda kwitabira ibyo nabasabye, bakomeje kwakira ubutumwa bwanjye bakabuzirikana.
Bana banjye uyu munsi naje kubasura mbakunze, sinababwira ko mbabaye kandi ndi umubyeyi ariko kandi bana banjye ndababaye kubera Abanyarwanda mukomeje kwirengagiza ibyo nkomeje kubabwira ahubwo mugaca intege n’abagombye kuzigira. Bana banjye uyu munsi wa none mbifurije umwaka mushya muhire kandi muzawubemo intwari cyane cyane musenga. Ikindi kandi bana banjye ndabinginze rwose muwubemo intwari kuko si mwiza urimo ibintu bibi cyane kuko harimo amarira menshi cyane, kuko ibikomeretsa umutima wanjye bikomeje kwiyongera, abumva bumve kuko cya gihe nababwiye kirageze kandi kirabugarije, kuko amazi agiye kurenga inkombe.
Bana banjye rwose nimutege amatwi mwumve neza. Nababwiye mu magambo ntimwashobora kunyumva kandi asobanuye, hasigaye kuzajya mbabwirisha imigani, ushoboye asobanukirwe kuko igihe gishize ari kirekire kandi nababwiye kenshi kugeza n’ubu ntimuranyumva nk’uko mugomba kunyumva.
Bana banjye reka mbacire umugani: “Agasaro kamwe iyo gatakaye mu musenyi ntawe ugashaka ngo akabone, n’iyo wacana amatara cyangwa se n’ibindi byose bicana ntushobora kugashaka ngo uzakabone”, ndababwira uwunva yumve ntihazagire n’umwe ubaza icyo uwo mugani usobanura.
Ariko se Mama, jyewe iyo mutansobanuriye biba binkomereye, mfite benshi bambaza nkayoberwa icyo nsobanura, utabifashe uko biri kugenda yenda akabitwara ko musuzuguye. Ibyo byose nkabura ukuntu mbyikuramo.
Ariko Mama, ntacyo bitwaye icya ngombwa ni ukumvira. Bana banjye “Utararuha ngo arare bukumbi nk’inka agira ngo nyina ntiyamubyaye ababaye. Utarwaye ibyanyuma agira ngo ababirwaye ni ukwisetsa. Udahingiye umwana w’inyoni n’uwe ntamuhingira”. Ntihazagire ubaza iyo migani yose navuze kuko nabasobanuriye kenshi kuko nta n’umwe wanyumvise. Bana banjye muce bugufi mwumve neza. Wikerakera, wireba ijisho, wireba ingendo, wireba ingano ahubwo reba jyewe utaruzi kandi jye nkubona wese. Ntawe ugerageza uwageragejwe, umwana wanjye bamutikuye icumu burya yarababaraga. Bamukubise inkoni zirenze ibihumbi n’amagana kandi muri mwese ntawe urakubitwa nkazo ariko kubera mwebwe tukabirengaho tukaza kubasura.
Mwebwe mushaka ibitangaza, ibirenze ibyo mpora mbereka ni ibihe? Ese bana banjye uwababaza ibitangaza mwifuza mwavuga ko ari ibihe? Bamwe mutekereza kubona amafaranga, abandi mutekereza kubaho neza no kwifuza ibyo Kanaka atunze ariko ntawifuza kumva ko akeneye Imana mu mutima we ngo ayishakashakane umutima utaryarya kuko akenshi muberwa no kugira ngo mukere abandi mudasubiye inyuma ngo mwisuzume murebe ibyanyu mwakoze cyangwa ingo z’abandi musenya.
Ariko se Mama, ibyo byose niko abantu babikora?
Mwana wanjye nzi benshi bishimira kuvuga ibibi bakabitangaza, bakabikwiza ariko ijambo ry’Imana ryaza bakarizimiranya. Nta n’umwe ushobora kumva Ijambo ry’Imana rishobora kugirira mugenzi we akamaro ngo aritangaze ariko iyo yumvise ikimusebya aracyihutana kigakwira mu butegetsi, mu bihayimana, kikagera mu baturage cyasakaye maze mugakunda mukarema nk’Imana. Yemwe mwebwe murwaye indwara zidakira, umutima mwiza uruta byose, nta bukire busumba umutima mwiza. Yemwe abafite ingorane mu buzima bwanyu, ingorane ntaho zitaba, iyo zanze gushira urazitura kuko umukristu wese asabwe igitambo. Yemwe abafite ingorane mu ngo zanyu, muzirikane umuryango mutagatifu wabayeho mu bukene butagira uko bungana, mu bibazo mufite mutwisunge. Yemwe abihayimana, ubuzima nk’ubwo burarushya kandi burakomeye, icya ngombwa ni ukutica isezerano. Yemwe bana mukiri bato, iyo mungana mutyo mwumva mushoboye byose. Mwitonde ejo mutagwa mu kagende mukita akaziba. Yemwe mwebwe abategetsi mwese mufite ububasha bwo guhagararira abantu, mwikwica nimukize. Mwiba ibisambo, nimusangire n’abandi. Mwitatira ngo muhemukire abashaka kwerekana amakosa yanyu, ndababwiye, ndababwiye, ndababwiye uwo muzahemukira wese mumuziza ko akunda abantu, aharanira kubaho kw’abandi, aharanira icyiza cyose ndetse aharanira no gukunda Imana uko muzakora kose ntacyo azaba.
Turabasura twaza mukazunza umugongo, ubundi mugashinjagira nk’inka z’inyambo. Umwana wanjye yabyawe nk’uko mwabyawe, yabaye umuntu nk’uko namwe muri abantu usibye ko nyuma yapfuye akazuka ariko kugeza ubu ntiyirengagiza ko ku isi habaho amaraha kuko nawe yarabibonye kuko isi yayibayeho, kuko namubyaye nk’uko abandi babyarwa, nababaye mubyara nk’uko na ba nyoko bababaye bababyara.
Bana banjye abwirwa benshi akumva beneyo, ntihazagire n’umwe ukera ushonje cyangwa ngo yumve ko iwe hose ari amahoro. Erega ntawe urusha igitambambuga gutamba iyo mu nda ari amahoro. Nyamara mubuze ikintu, murarya, mukanywa, mugaseka, mukarira, mukishima, nyamara isengesho ryanyu ntawibuka kuritura.
Bana banjye mbagire inama bamwe n’abandi: ushaka inka aryama nkazo kandi ushaka Imana araruha. Ntawe ubona ikintu atarushye, ushaka gukurikirana iby’umwana wanjye azagwa mu ntege ze.
Bana banjye n’iyo waba warize ubwenge ndengakamere, mwese umwana wanjye arabubarusha ariko simbibaratira ahubwo ni uko impuhwe atanga arizo zibibamenyesha. Bana banjye n’iyo washakashaka ugaca n’akaguru k’umuntu ngo urebe ukwemera kwe cyangwa ukuri, kwacika ariko ukuri ntukubone. Byose nitwe tubibaha. Iyo udahinze ntusarure ntibukubuza kongera guhinga.
Bana banjye nkunda, ko mbaburira kenshi impamvu mutanyumva ni iyihe? Hitamo imara ipfa, simbikoze na simbizi irushaho kuba igitambo cyiza aho kugira ngo ube mayirabiri. Bana banjye simbaca intege ahubwo ndagira ngo mwisubireho mwumve ko icya mbere ari ugusenga ukihana, kugirira mugenzi wawe neza cyane cyane umukene kandi ukamenya byose kubikora mu rukundo. Bana banjye igihe cyose mubabaye mujye muzirikana ububabare bw’umwana wanjye; igihe cyose nzajya mbwira uwo nagize igikoresho cyanjye, uwo benshi basuzugura, uwo rubanda bagira igikoresho ntawamubahaye ngo abagezeho ibyanjye byose nk’uko mba nabimutumye.
Bana banjye ni kuki mundambirwa jye ntarabarambirwa? Kuki mukunda ibintu kurusha isengesho? Niba nta nyota mufite kuva uyu munsi ntabwo nzongera kubaha icyo kunywa. Bana banjye aho mwacishije make ahubwo murusha amasandi gusakuza kandi mukunda iby’isi kuruta uko munkunda nk’aho mwateze amatwi cyangwa se mukareba ibikorwa byose mukora ahubwo mukihutira gufata utuntu n’utundi.
Bana banjye nimusenge, nimusenge, nimukurikize kandi mukurikire Ivanjili y’umwana wanjye ntakizababuza kumererwa neza kuri roho no ku mubiri. Umwana wanjye yarababaye, baramutoteza, baramuhindanya ariko ntibyamubujije kuba umwami w’isi n’ijuru.
Bana banjye mfite akazi kenshi ngiye kubasezeraho. Bana banjye ndabakunda, ndabakunda, ndabakunda cyane, icyakora aragowe uzirengagiza urwo rukundo mbasezeranyije kandi mbabwiye. Bana banjye naziye mwebwe, naziye mwebwe Abanyarwanda kuko nabonaga hari icyo mukeneye.
Mama, ndagushimiye, ndagushimiye mubyeyi wanjye gusa ndagusaba kumpora hafi igihe cyose. Mama, rwose ndabashimiye cyane, ndakomeza kuzirikana icyo ndicyo, uko navutse meze, nzakomeza nzirikane ubuntu wangiriye, nkwibonera n’amaso yanjye ntari mbikwiye ndetse n’ibyo tumaze kuvugana, ndabitekereza nkumva ntabikwiye. Urampe iteka kuzirikana icyo kintu ntabwo nzaguhemukira aho uzampagurukiriza hose. Haba nijoro, haba ku manywa nzajya ngenda nongere kugutura abakristu b’ingeri zose.
Urakoze Mama.
Bana banjye mbahaye umugisha uko mungana kose ariko sinywuhaye mwebwe gusa ahubwo nywuhaye isi yose irimo kunyiyambaza kuri uyu munsi wanjye. Bana banjye muramenye sinzabe nyamwisiga ngo nisange namwe kandi ntimuzabe baburamwaje. Bana banjye ngaho mubane nanjye urukundo rwanjye rubakomeze. Ngaho mugire amahoro kandi mugize andi.
Bana banjye mbahaye umugisha ku izina ry’Imana Data na Mwana na Roho Mutagatifu. Amina.


text:
Mu minsi ishize itageze no ku cyumweru ubwanjye nabagejejeho inyandiko aho
nibazaga impamvu Myr MBONYINTEGE Smaragde wa Kabgayi adafatira urugero kuri Myr
NGOYAGOYE mu Burundi no kuri Myr MONSENGO muri RDC bavuganira abaturage babo mu
bihe bikomeye.
Ibyo nsaba Myr MBONYINTEGE
Smaragde mfite ishingiro n'impamvu byo kubivuga
Kubera ukuntu abanyarwanda bibera mu cyoba kandi ntibabashe gukoresha
uburenganzira bwo kuvuga icyo bashaka, birakwiye kubanza kwerekana ko ibyo
ndimo kwandika muri iyi nyandiko ntagamije kwibasira Musenyeri MBONYINTEGE Smaragde
Umwepisikopi wa Diyosezi ya Kabgayi.
Uyu Mushumba ni umwepisikopi wanjye kuko mvuka muri paruwasi BYIMANA
iri muri diyosezi ye kandi mwubahira umwanya w'ikirenga afite muri Kiliziya
ariko ubu mbabajwe bikomeye n'uko atarimo gukoresha ububasha afite ngo acungure
abanyarwanda bageze aharindimuka.
Mu ibaruwa yiswe POPULORUM PROGRESSIO(ITERAMBERE RY'ABATURAGE)
yanditswe na Nyirubutungane Papa Paul wa 6 ku italiki 26 Werurwe 1967, iyi baruwa
ikaba yari igenewe abepisikopi, abasaserisoti n'abiyeguriye Imana bo ku isi yose
harimo na KABGAYI, muri iyo baruwa Papa yatanzemo ububasha Myr MBONYINTEGE yari
akwiye kuba akoresha muri iki gihe kugira ngo akande abanyarwanda ahabarya kuko
ariwe wenyine ubifitiye ububasha.
Muri iyo baruwa Papa Papa Paul VI aravuga ati:«Iterambere
ry'abaturage ni ikintu gihangayikishije Kiliziya cyane cyane abaturage bashonje,
bahezwa bakimwa uburenganzira mu bihugu byabo, ubukene, indwara z'ibyorezo, abicwa
bazira ubusa,...Kiliziya ifite inshingano yo kuvuganira abaturage bari muri ibi
bibazo kandi n'inama nkuru ya Vatikani ya 2 yabaye mu 1963 yasabye ko
umwepisikopi agomba kuvuganira abaturage be bari mu kaga!!!»
Aho gukoresha ubu bubasha
atabariza abarushye, ahubwo aravuga ku magini yo mu Gitega
Biravugwa ko inzu y'uwitwa NIYOYITA utuye mu Gitega i Kigali ngo yafashwe
n'inkongi. Abanyakigali ngo barahuruye bajya gushukamiriza aho babonaga
ibikoresho by'uwo nyir'inzu byivanamo byigenza bikajya mu mazu y'abaturanyi.
Musenyeri MBONYINTEGE Smaragde yagize byinshi avuga kuri ibyo bikorwa
by'amayobera atangaza ko amashitani ataba mu ndangakwemera ya Kiliziya Gatulika
anaboneraho kuvuga ko nta bubasha amagini afite ku bantu ariko ngo aba ari ibyigomeke
ku Imana!
Mu Rwanda abantu
baricwa buri munsi, barafungwa, barashimutwa(...) nta kirengera
Burya Kiliziya Gatulika ifite ububasha burenze uko abantu babutekereza.
Mu Rwanda ho ni umwihariko kuko ariryo dini rirusha andi yose abayoboke. Nk'uko
nabivuze ubuheruka, ntanga urugero mu Burundi na RDC, Musenyeri ni umuntu
ukomeye cyane mu gihugu.
Iyo avuze ijambo rirumvikana kandi rikagera
kure cyane. Niyo mpamvu, Musenyeri MBONYINTEGE Smaragde w'umututsi, kandi
w'inshuti magara ya Paul KAGAME amufiteho ijambo rikomeye kandi ndemeza ko
avuze we batamuhimbira GACACA cyangwa ngo bamwite IKIGARASHA.
Muri SHIKAMA turasaba ko yakoresha ububasha afite
akamagana ubwicanyi bwa buri munsi hose mu gihugu, akamagana munywanyi we
Kagame ubu bigaragara ko ashaka gutegeka u Rwanda ubuziraherezo, agasaba ko habaho
amasengesho yo gusabira igihugu,...
Kandi akibuka ko intwari igaragarira aho
rukomeye. Nibitaba ibyo, agakomeza kwikundanira na Kagame, cyera abaturage
bazajya bamwita Umwepisikopi wajijishaga intama kuko ikirura cyaje kuzirya akicecekera
kandi yacyibonye! Ego mana y'i Kabgayi!!!
UDAHEMUKA Eric
shikamaye.blogspot.no
Shikama ku Kuri na Demukarasi(SKUD)


text:
Formule « Demokarasi y’impanga » niyo izagarurira Abanyarwanda icyizere cyo kubana mu mahoro.
Demokarasi y’Impanga
Demokarasi y’impanga tuyumve dute?
1. Tuzi neza ko Demokarasi bivuga ubwisanzure bwa rubanda, mu kwigenera politiki iyobora igihugu no mu kwihitiramo abategetsi bayishyira mu bikorwa. Ubutegetsi bushingiye kuri demokarasi bugaragazwa n’uko bufasha abenegihugu kubana mu bworoherane, uburenganzira bwa buri wese bukamenyekana kandi bukubahirizwa, hagira abashyamirana bagakiranurwa mu butabera, bityo mu gihugu hakabaho ituze n’umudendezo.
2. Iyo witegereje uko Abahutu n’Abatutsi bamaze imyaka itari mike baryana bapfa ubutegetsi, ntiwabura gutekereza kuri ya nkuru ya Bibiliya ivuga iby’abavandimwe « Gahini na Abeli ». Gahini abajijwe iby’umuvandimwe we yari amaze kwivugana yarihanukiriye asubiza Imana ati « ni nde wangize umurinzi wa murumuna wanjye ? ». Iyi myaka dusize inyuma Abanyarwanda natwe twaranzwe no kubana nk’abatagira icyo bapfana. Iyo gatebegatoki ya Gahini na Abeli Abanyarwanda bamaze kuyirambirwa. Barashaka kubaho nk’abavandimwe beza, kubana nk’impanga nyakuri (vrais jumeaux) nibyo byatanga amahoro.
3. Iyo witegereje impanga mu nda ya nyina ndetse na nyuma y’ukuvuka kwazo hari byinshi wazigiraho. Iyo impanga zikiri mu nda, kugira ngo zibeho ZIGOMBA KWEMERA gusangira amaraso ya nyina nta gucurana. Kubera ko inzu (nyababyeyi) ziba zituyemo atari nini cyane, ziremera zikikunjakunja, byaba ngombwa zigasa n’izihoberanye amanywa n’ijoro, amezi icyenda agashira, zikavuka. Mu mikurire y’impanga bigaragara ko hari byinshi cyane bizihuje: gusa ku isura, gukunda bimwe, gusaranganya twinshi, gukundirana…!
4. Abahutu n’Abatutsi b’i Rwanda babishaka batabishaka, ibibahuza ni byo byinshi cyane kurusha ibibatanya, ntabwo imibereho yabo itandukanye n’iy’impanga. Kugira ngo bakomeze kubaho batarimburana, hari ibintu by’ingenzi cyane bagomba kumvikanaho byanze bikunze :
(1)Gutegura IHURIRO karahabutaka rivugirwamo ukuri, nta buhendanyi, rikitabirwa n’Abanyarwanda b’amoko yose (Abatutsi, Abatwa, Abahutu, abahawe ubwenegihugu), abatuye mu gihugu n’ababa hanze y’ u Rwanda, baturutse mu nzego zose z’ubuzima bw’abenegihugu.
(2)Gusinya amasezerano yo guca burundu inzira y’imirwano isesa amaraso igamije gufata ubutegetsi.
(3)Kunvikana ku mahame ya DEMOKARASI y’UMWIMERERE yabafasha gushyiraho ubutegetsi buri bwoko bwibonamo.
5. Demokarasi y’impanga yakubakirwa ku yahe mahame?
Demokarasi y’Impanga izaba yubakiye kuri aya mahame ane y’ingenzi:
(1). Imyaka 25 yo kwimenyereza (une génération).
Ubaze uhereye ku italiki ya 1 Ukwakira 1990, wasanga u Rwanda rugiye kumara imyaka 25 mu ntambara z’urudaca, ari izabereye mu gihugu imbere ari n’izateye itabi Akarere k’Ibiyaga bigari.
Ntawe utabona ko gukemura ibibazo byose twatewe n’izo ntambara bizatwara igihe kinini kirenze kure icyo tumaze mu ntambara. Mu rwego rwo komora ibikomere no gukira iyo ndwara y’irondakoko, hakenerwa imyaka nka 25 yo kunywa UMUTI. Muri make « Formule » yakoreshwa mu gihe cy’imyaka 25.
(2). Ihame ry’uko rubanda igomba “kwitorera abategetsi” mu bwisanzure ryakwimakazwa.
Demokarasi y’Impanga ishobora kwinjizwa mu matora, bityo abaturage bakitorera abo bashatse ariko batirengagije no gutera intambwe mu gukemura ikibazo cy’irondakoko. Dore uko byakorwa:
Ku myanya y’ingenzi itorerwa na rubanda, kuva mu rwego rw’igihugu kugera mu rwego rw’Akarere(District-Commune), ni ukuvuga:
*Perezidansi ya Repubulika
*Inteko Nshingamategeko
*Ubuyobozi bw’Uturere
Nta mukandida uziyamamaza ari umwe. Iteka hazajya hiyamamaza babiri babiri(DUO), umuhutu n’umututsi cyangwa umututsi n’umuhutu. Ni ukuvuga ko mu gihe Ishyaka rya politiki ryamamaza abakandida baryo rigomba kubanza kubaka iyo DUO. Mu gihe iyo DUO itowe, umwe yaba umuyobozi (tête de liste), undi akamwungiriza.
Dore ingero:
-Umwe yaba Perezida wa Repubulika undi akamubera Visi-Perezida;
-Bombi bakwinjira mu ntekonshingamategeko;
-Umwe yaba Mayor undi akaba Visi-Mayor wa mbere…
Ku bakandida batari mu mashyaka ya politiki, umukandida w’Umuhutu yajya yishakira umututsi bafatanya, nabo bakarema iyo DUO. Umukandida w’Umututsi akirambagiriza umuhutu bafatanya.
Biragaragara neza ko kugira ngo bashobore kugera ku ntsinzi, bisaba ko abakandida bafatanyije DUO, bakomeza kujya inama no gufatanya muri byinshi, haba mu gutegura umushinga w’ibyiza bashaka gukorera Abanyarwanda (“projet de société”), mu matora, ndetse n’igihe bageze mu buyobozi!
ICYITONDERWA no 1:
Kugira ngo iyi Demokarasi y’impanga ishobore kwera imbuto zunga Abanyarwanda, bizaba ngombwa ko Itegekonshinga n’andi mategeko ashimangira ubumwe n’ubufatanye muri iri tsinda(DUO), akigizayo ishyari n’ukwiganzurana hagati y’abagize itsinda(DUO). Bikagenwa ku buryo abagize DUO yiyamamarije hamwe “basangira gupfa no gukira”. Ni ukuvuga ngo niba bigaragaye ko Perezida ananiwe akazi ke, bikaba ngombwa ko asezererwa, na Visi-Perezida we bagomba kujyana; Mayor unaniwe akajyana na Visi-Mayor we; no mu Nteko Nshingamategeko bikagenda bityo. Ibi byatuma buri wese mu bagize itsinda(DUO) yumva ko ari umurinzi n’umufasha wa mugenzi we, akumva ko umusonga wa mugenzi we ugomba kumubuza gusinzira !
(3).Mu nzego z’ingenzi z’ubuyobozi bw’igihugu (Administration), “Formule Demokarasi y’impanga” yashyirwa mu bikorwa, Abahutu n’Abatutsi bakagira amahirwe angana: 100%. Ahafatirwa ibyemezo hose hakaba hari DUO y’umuhutu n’umututsi.Umwe yaba ayobora undi akamwungiriza:
*Muri Guverinoma
*Mu rwego rukuriye ubucamanza
*Mu buyobozi bukuru bw’ingabo z’igihugu n’ubwa polisi
(4). « Formule Demokarasi y’impanga » yagirwa ishingiro ry’uburezi n’uburere.
U Rwanda rw’ejo rwigishijwe kubana aho kuryana, ejo hazaza h’u Rwanda haha buri wese icyizere cyo kubaho mu mahoro, bikamutera ubutwari bwo kwiyubaka no gutanga umuganda mu kubaka Urwamubyaye. Iyi “Formule” yakwigishwa mu mashuri yisumbuye n’amakuru, urubyiruko rugatozwa kuyisesengura no kumva ibyiza ishyize imbere.
IKIBAZO CY’ABATWA CYAKWITABWAHO CYANE
Ikibazo gikomeye Abanyarwanda bo mu bwoko bw’Abatwa bafite ni uko batitaweho bihagije: barasuzugurwa, baravangurwa, baranenwa… ubu bikaba bigaragara ko basigajwe inyuma muri byishi, kugeza ubwo Agatsiko kabita “Abasigajwe inyuma n’amateka”.
Kugira ngo Abatwa nabo bashobore kugira uruhare rwuzuye mu buzima bw’igihugu hagomba gushyirwaho gahunda yihariye yo kubitaho:
1. Abatwa bagomba kugira “organisation” yihariye guhera hasi kugera mu rwego rw’igihugu.
2. Gufasha abana b’Abatwa bose bagashyirwa mu ishuri kandi bagahabwa ibyangombwa byose bikenewe.
3. Guhagararirwa muri Guverinoma no mu Ntekonshingamategeko.
Icyitonderwa no 2:
Umutwa nashaka kwiyamamariza kuba Perezida wa repubulika, mu nteko ishingamategeko cyangwa ku buyobozi bw’Akarere, nawe azishakira umuhutu cyangwa umututsi bafatanya kurema DUO, kugira ngo “Formule ya demokarasi y’impanga” yubahirizwe.
UMWANZURO
Ikibazo cy’umwiryane “Hutu-Tutsi” kiriho kandi cyasenye byinshi mu Rwagasabo. Muri make umuntu yagerageza kugishushanya atya:
1.Ku ruhande rw’Abatutsi:
(1)Hari Abatutsi bifitemo “ukwikuza kurenze igipimo” (“complexe de supériorité”) bakumva basumba Abahutu, ndetse bakumva batakorana nabo, kereka Abahutu bemeye kubabera ABAGARAGU n’ABAGEREERWA. Basuzugura Abahutu.
(2)Gusa aba Batutsi bakomeza guterwa ubwoba n’uko ari ba Nyamuke mu mubare bityo bagahora bikanga ko Abahutu bashobora kubarimbura. Niyo mpamvu bahitamo guhora bakoresha igitugu n’inzira zisesa amaraso (“violence”) mu gufata ubutegetsi no kubugumaho.
2. Ku ruhande rw’Abahutu:
(1)Hari Abahutu batari bake biyumvamo “ukwisuzugura gukabije” (“complexe d’infériorité »)imbere y’Abatutsi, bikabatera ikintu kimeze nk’ipfunwe iyo bagomba gukorana n’Abatutsi. Ntibizera Abatutsi.
(2)Gusa benshi mu Bahutu bubakira ku cyizere baterwa n’uko ari ba Nyamwinshi bityo umubare wabo ukabereka ko aribo bagomba gutegeka igihugu, bakumva ko aribo bakwiye kugenera Abatutsi imyanya mike ihwanye n’umubare wabo! Ibi na none bisaba ko Abatutsi bakwemera kuba ABAGERERWA!
3. Ikibazo:
Nk’ubu se ko Abatutsi bifatiye ubutegetsi bwose, bakabwikubira kandi bakaba batiteguye kuburekura, igisubizo kizima cyaba ikihe?
4. Hari inzira 4 zo guhangana n’iki kibazo:
Inzira eshatu za mbere ni ruvumwa, iyo twe Abataripfana bo mu Ishyaka Ishema dushyigikiye ni iya kane gusa.
A. Inzira ya mbere:
Abahutu bakwemera kuzibukira uburenganzira bwabo,ubutegetsi bakabuharira Abatutsi, bakemera bakibera INKOMAMASHYI n’ABAGERERWA ku buryo budasubirwaho. Ibi byarashobotse mu gihe cy’ingoma ya cyami, biriho guhera mu 1994, hatagize igikorwa bishobora kumara indi myaka myinshi cyane! Hari Abatutsi bumva ko igisubizo cyabonetse, ko Abahutu badateze kugaruka ku butegetsi ukundi! Ko umuhutu uzajya abyutsa agatwe bazajya bahita bakagesa. Ni ko byifashe muri iki gihe.
B. Inzira ya kabiri:
Ni uko Abatutsi bamanika amaboko bagasubiza ubutegetsi Abahutu kuko aribo nyamwinshi, noneho Abatutsi akaba aribo bongera guhinduka ABAGERERWA. Byarabaye kuri Repubulika ya mbere n’iya kabiri. Hari Abahutu batari bake bakirota ko iyi nzira igishoboka!
C. Inzira ya gatatu:
Niba Abatutsi bakomeje kugundira ubutegetsi no kwikubira ibyiza byose by’igihugu, Abahutu benshi bumva ko bagomba guhaguruka gukoresha ingufu za gisilikari bagatsinsura ubutegetsi bw’Abatutsi, bakabusubirana bwose nk’uko byari bimeze kuri Repubulika ya mbere n’iya kabiri. Iyi nzira irashoboka cyane, ariko ijyana n’icyemezo cyo kurimbura Abatutsi. Iyi nzira yo kurimbura igice kimwe cy’Abanyarwanda yarageragejwe mu 1994, icyo yabyaye twarakibonye!
D.Inzira ya kane:
Demokarasi y’impanga niyo yahagarika umwiryane mu Banyarwanda.
Iyi “Demokarasi y’Impanga” iramutse ishyizwe mu bikorwa mu gihe cy’imyaka 25, ikibazo cy’irondakoko cyaba gikangawe bihagije mu Rwanda. Abahutu n’Abatutsi baba bamaze kumva ko ari abavandimwe, ko ibyiza ari uko bafatanya kubaka igihugu aho kurushanwa kugisenya. Buri wese yaba yaramaze kwiyumvamo Ishema ryo kuba umunyarwanda.
Iyi demokarasi iramutse yakiriwe neza n’Abanyarwanda, ikubahirizwa n’amashyaka ya politiki yose, igakoreshwa mu matora y’abayobozi bakuru b’igihugu,ikagenga imyumvire mishya y’abenegihugu, ibibazo by’ingutu by’irondakoko n’irondakarere byaba bibonye igisubizo kidakuka kandi n’ikibazo cyo gusimburana ku butegetsi (alternance) amaraso atagombye kumeneka, cyaba gisubijwe bidasubirwaho .
Banyarwanda urubuga ni urwanyu. Ngaho nimwinigure mu buryo bwubaka. Kunenga ntibihagije, niba hari icyo udashima muri iki gitekerezo, kigorore cyangwa nawe utange igisubizo cyarushaho gukemura ikibazo cy’akarengane kagirirwa ba Nyamuke, n’ikibazo cy’umwiryane Hutu-Tutsi ugiye kutumaraho abantu.
Nimugire Demokarasi.
Byemejwe na Komite Nyobozi y Ishyaka ISHEMA, le 12/10/2013
Ishami rishinzwe ubukangurambaga.
Ishema ry’u Rwanda.


text:
Nyakubahwa Madamu Jeanette Kagame,
Maze gusoma inkuru mukinyamakuru kigalitoday aho batubwiye amagambo wavugiye mugiterane cyamasengesho muri Amerika. Ibintu ni bibiri uko njye mbibona. Barakubeshye maze nawe uragenda ubeshya abo bazungu cyangwa nawe urabeshya ubizi.
Ntabwo ari ibanga yuko nawe utorohewe. Ntawe utagira ibibazo kandi niyo utabigira kuba umufasha wumukuru w’igihugu ndibaza yuko atari umurimo woroshye kuburyo utashobora kumenya akababaro kabanyarwanda basanzwe bataba mugatsiko kanyu k’abega b’ abakagara n’abandi bakire b’ikambere n’ abaja babo.
Ntakurenganyije nubundi ntaho wahurira nabanyabibazo agahinda kahinduye ibinya. Wahurirahe se n’ababyeyi batunze imuryango yabo bacururiza kugataro bagenda bikanga dasso umugabo wawe yashyizeho ngo zibarye? Wahurirahe banana bicuruza ngo babone uko bishyura amashuri banasigire abavandimwe babo icyo barya? Wahururahe nabadodera kumuhanda barya ivumbi umunsi kuwundi kugirango ababo babeho?
Wari wagaburira umuryango wawe ninoti yigihumbi? Wari wajya kwikopeshereza abana bawe amajyane namandazi ngo basi bararire iyo mukaru?
Ese uzi aho akadobo k’amakara kageze? Wari wagira ikibazo cyo kubura aya mitiweli? Waba Uzi uko igitebo cy’ ibijumba gisigaye kigura? Waba se uzi imibyizi umuntu agomba guhingira ngo ashobore kukigurira abana?
Waba se uzi akababaro kabacuruzi baciriritse bahora bameneshkwa mwabujije epfo na ruguru?
Ngo abanyarwanda turishimye? MBEGA AGASHYINYAGURO!
Uko se niko kwubaka ikizere ahari ukwiheba? Ndakugaye cyane! Ugatinyuka ukabeshya ngo abanyarwanda bariyunze?!
Ntabwo kwambara umwenda umeshe, uteye, ukagenda usekera mumodoka ihenze, unyura mumuhanda ukuburwa numukene washizemwo, bahemba 28 000frw kukwezi kandi nabwo ari kumahane, ari ko kwishima.
Wenda iyo uvuga Ngo abanyarwanda barashimira Imana ra! Kuko Imana yo turayishima rwose.
Turayishimira ko nubwo abicanyi bumugabo wawe baturagiye nkamatungo badushimutira basaza bacu, badufunga bakanatwica bitazahoraho.
Turayishimira ko yaduhaye kwihanganira igitugu n’itotezwa muduhozaho kandi duhora tuyisaba yuko igihe imbunda zizongera kuvuga, umunsi abanyarwanda tubabaye turambiwe muzatwica kubwinshi muzatsindwa maze amahoro nyayo agasesekara ibyo byishimo utubeshyera bikazagerwaho ari impamo.
Christine Muhirwa
Source: Inyenyerinews


text:
Kubera kuvugwaho inkuru we yitako ari ibihuha, Knowless yahisemo kutongera kuzisoma akajya abibwirwa n’inshuti ze.Ibi yabivuze asubiza ikibazo cy’umunyamakuru wari umubajije ikintu yumvise kikamushegesha kuva yatangira umuziki.
Ni ibintu asubiza aseka ariko ko kandi akibuka ko yagiye avugwaho ibyabaga ari ukuri n’ibinyoma, byose akarenzaho ingohe agakomeza gukora umuziki yatangiye yiga mu mashuri yisumbuye.Amashusho n’inkuru zidasibangana mu mutwe harimo iby’uko yagiye avugwaho gutwita buri mwaka.
Iyo hasokoga inkuru ivuga ko atwite, yatekereza umunyamakuru cyangwa se umuntu bahuye amwitegereza akibuka ko aricyo yarebaga koko, ubundi ngo ntacyo byamutwara kuko yabaga azi ukuri nk’uko yabibwiye Radio Rwanda kuri uyu wa Gatandatu w’icyumweru dusoje.
Knowless yashakanye na Clement
Mu byo ashobora kwibagirwa ntiharimo ukuntu higeze gucicikana inkuru z’uko atwite kandi byari ibihimbano.Yagize ati ”Hari nk’igihe cyageze ntarubaka urugo nk’imyaka itatu ikurikirana bakajya bavuga ngo ‘Knowless aratwite’ buri mwaka buri mwaka, nyine nka kabiri mu mwaka. Nkahura n’umuntu nkabona ari kundeba cyane ubashije kuntinyuka."
Avuga kandi ko kubera inkuru nyinshi z’ibihuha zagiye zimuvugwaho, byatumye acana uwaka n’itangazamakuru areka gusoma no kumva inkuru zamuvugwagaho ahubwo akajya abyumvana inshuti ze babaga bari kumwe.
Yagize ati :"ariko urumva hari igihe cyageze ndavuga nti ‘igihe nzajya numva ko hari inkuru mbi yamvuzweho ntabwo nzajya mbisoma’ ubwo rero akenshi izo nkuru nari nsigaye nzibwirwa n’abandi.”
Knowless na Clement bashakanye kuya 8 Kanama 2016, bafitanye umwaka umwe w’umukobwa bise ‘Or Butera Ishimwe’, yavutse ku wa 22 Ugushyingo 2016 nyuma y’amezi 3 gusa bakoze ubukwe.
Knowless avuga ko yababajwe no kumva ahora atwite
Ngo ubashije kumutinyuka niwe wamwitegerezaga areba ko atwite, ahubwo c umutinya ninde??
Ikindi, ko avuga ngo bamuvuzeho gutwita babeshya, icyo babeshye niki, ubu yasobanura ko hari umuntu ubyarira amezi 3!!!!!!!!


text:
Inkuru: Umwami n’abagore bane
Hariho umwami wari umukungu cyane, afite abagore 4. Ariko yakundaga umugore wa 4 cyane kuko yari we wanyuma, yamuhaga imyambaro ihenze cyane kandi akamufata neza cyane, ntacyo yamwimaga mubyo yifuzaga byose. Yakundaga n’umugore wa 3 cyane, kuko yamuratiraga ubundi bwami bw’abaturanyi. Ariko yahoraga afite ubwoba ko ashobora kuzamuca inyuma akigira ku bandi. N’umugore wa 2 yaramukundaga. Kuko niwe yizeraga kurusha abanda bose wamugiraga inama, kandi agahora amwifuriza ibyiza gusa, ndetse akanamwihanganira muri byose. Igihe cyose umwami yahuraga n’ibibazo, umugore wa kabiri niwe yagishaga inama kuko niwe yari yizeye ko atamuhemukira.
Umwami yari afite n’umugore wa 1, ariko ntiyamwitagaho, ndetse yaranamwibagirwaga akibuka ko abaho ari uko amubonye gusa. Nyamara uyu mugore wa 1 niwe wakundaga umwami kurusha bose, kandi yari yaramufashije gucunga neza ubutunzi bwe n’ubwami bwe. Ariko umwami ntiyamukundaga na gato n’ubwo we ntawundi yakundaga mu buzima uretse umugabo we.
Umunsi umwe wa mwami aza kurwara abona igihe cye kiri hafi gusohora. Atangira gutekereza ubuzima bwe bworoshye yabayeho, n’ibyamunejeje byose, aribwira ati “Ubu ko mfite abagore 4, ariko ninjya gupfa nkaba ndi bugende njyenyine bimariye iki!” Nuko atumizaho umugore we wa mbere aramubwira ati “Ni wowe nakunze kurusha abandi bantu babaho kugeza n’ubu, nkugurira imyenda yose y’agaciro wifuzaga, kandi nkwitaho cyane ntacyo wifuzaga ngo nkikwime. None ubwo ngiye gupfa ntiwareka tukajyana?”, umugore akibyumva ahita yiyamira ati “REKA REKA NTIBYASHOBOKA!” arasohoka ahita yigendera. Icyo gisubizo kibabaza umwami nk’uko wamucisha icyuma mu mutima. Nuko umwami wari mu gahinda abaza umugore we wa 3 ati “Naragukunze ubuzima bwanjye bwose, ndetse nkakurata mu bandi bami aho najyaga hose, ubu koko ntiwareka tukajyana no mu rupfu?”, undi aramusubiza ati “Shwi da! Ubuzima buraryoshye, nupfa nzishakira abanda bagabo.” Umwami akubitwa n’inkuba yumva ahise ata umutwe. Noneho abaza nuwa kabiri ati “Ni wowe wamfashaga igihe nabaga ndi mu bibazo, ni wowe nagishaga inama nk’umugore nizera. Kandi koko wambaye hafi ntiwampemukira, wambabariye ukaza tukajyana?” umugore wa 2 aramusubiza ati “Nagufashije byinshi ariko unyihanganire aha ho ntacyo nagufasha rwose, cyakoze ahantu kure nzakugeza ni mu mva yawe ubundi nkusezere.”, Icyo gisubizo yumva ni nk’isi imwituye hajuru aheranwa n’agahinda atangira kurira. Yumva ijwi rituje rimuhoza riti “Nzagukurikira aho uzajya hose n’iyo yaba mu rupfu mwami wanjye. Ndagukunda kandi nzahora nkukunda.” Umwami yubuye amaso asanga ni wa mugore we wa mbere atitagaho. Yari yarananutse cyane kubera kutitabwaho, wagirango ntiyabaga ibwami. Umwami amubonye aricuza ati “Ni wowe nakagombye kuba naritayeho mfite umwanya, icyampa andi mahirwe niwowe nakwitaho kurusha ibintu byose bibaho.”
Mu byukuri natwe dufite abagore 4 mu buzima bwacu;
Umugore wa 4 ni imibiri yacu. Nubwo ariwo dukunda cyane, kandi tukamara igihe cyacu cyose tuwuha ibyo wifuza byose ntacyo tuwima, iyo dupfuye dutandukanywa nawo. Naho umugore wa 3 ni ubutunzi, turabukunda ndetse tukanaburatira abandi, ariko iyo dupfuye byose byigira ku bandi batabikoreye ntituzongere guhura nabyo ukundi. Umugore wa 2 ni inshuti n’umuryango, nibo batuba hafi mu bihe by’amakuba bakatugira inama, ariko mu rupfu rwacu ahantu kure bagerana natwe ni ku mva. Naho umugore wa 1 ni roho yacu, akenshi turayirengagiza twishakira ubutunzi n’ibinezeza imibiri yacu, ndetse ikindi gihe tukakimara twinezeza n’inshuti n’umuryango, akenshi tukanibagirwa ko roho yacu ibaho keretse iyo twumvise bayivuga. Ariko nyamara iyo dupfuye niyo yonyine tujyana.
Guhera ubu utangire wite ku bifitiye umumaro roho yawe kurusha ibindi, nyuma utazabyicuza ku munota wa nyuma bitagishobotse. Uburyo bwo kuyitaho ni ukuyiha ibyo yifuza kurusha ibyo amarari yacu yifuza, aribyo kugendera mu nzira z’uwiteka tumwizeye. Mureke tugerageze guhindura imibiri yacu umucakara wa roho yacu kugirango mu rupfu tuzisange dufite roho nziza ibyibushye, yiteguye ubundi buzima bwa nyuma y’aha.
Matayo 16:26. Kandi umuntu byamumarira iki gutunga ibintu byose byo mu isi, niyakwa ubugingo bwe? Cyangwa umuntu yatanga iki gucungura ubugingo bwe?


text:
Nyuma yuko itorero rya ADEPR ryambuye inshingano za gishumba abahoze ari abayobozi bakuru b’iri torero, Muri bo harimo Bishop Sibomana Jean wahoze ari umuvugizi mukuru wa ADEPR, Bishop Tom Rwagasana wahoze ari umuvugizi wungirije mu itorero rya ADEPR n’abandi 4 bari mu bayobozi bakuru ba ADEPR bashinjwa kunyereza umutungo w’iri torero ,ubu noneho ikigezweho nuko mu midugudu n’amaparuwasi aba bari muri iyi dosier babarizwamo barimo babahagarika ku kwegera igaburo ryera no kwitabira inama z’abakristo.
- Nyuma yo kwamburwa inshingano za Gipasiteri Tom Rwagasana ubu ntiyemerewe kwegera igaburo no kwitabira inama y’abakristo ba ADEPR
Bwa mbere ubu abamaze guhagarikwa n’amaparuwasi n’imidugudu yabo harimo Engenier Sindayigaya Theophile wahoze ari Pasiteri muri Paruwasi ya Kamashashi hamwe na Mutuyemariya Christine wahoze ari DAF wa ADEPR akaba yari n’umudiyakoni ku mudugudu Kamashashi ndetse na Tom Rwagasana wahoze ari umuvugizi wungirije wa ADEPR nawe akaba yamaze guhagarikwa kw’igaburo ryera no guhezwa mu nama y’abakristo mw’itorero rya ADEPR Paruwasi ya Kicukiro Shell k’umudugudu wa Kagarama.
Mu kiganiro abanyamakuru bagiranye na Rev.Pastor Nkejumugabe Narcisse umushumba wa ADEPR Paruwasi ya Kamashshi yemeje aya makuru avugako Madamme Mutuyemariya Christine na Sindayigaya Theophile bamaze guhagarikwa kw’igaburo ryera no mu nama y’abakristo muri iyi Paruwasi .
Muri aya magambo uyu mushumba yagize ati:"ku cyumweru k’italiki ya 31 Ukuboza 2017 Mutuyemariya Christine wahoze ari umudiyakoni ndetse ndetse na Sindayigaya Theophile wahoze ari Pasiteri akamburwa inshingano na ADEPR twatangarije abakristo ko tubahagaritse kumugaragaro bivuzeko batemerewe kwegera igaburo ryera no kwitabira inama z’abakristo .
Uyu mushumba abajijwe icyo bahagarikiwe yavuzeko bazize ibyaha bijyanye no kunyereza umutungo w’itorero baregwa ati :"Itorero ni rimwe nirya ADEPR kandi muzi ko mu minsi yashize itorero ryambuye inshingano za Gipasiteri Sindayigaya Theophile bivuzeko atakiri umwizerwa w’iri torero ,ibi byatumye natwe tubahagarika kuko atari abizerwa kandi Mutuyemariya Christine nawe ari kumwe na Theophile mw’iyi mpamvu yatumye yamburwa inshingano bityo bombi twabahagaritse .
Ibijyanye n’ihagarikwa rya Bishop Tom Rwagasana usanzwe ari umukristo mw’itorero rya ADEPR muri Paruwasi ya Kicukiro Shell k’umudugudu wa Kagarama byemejwe na Bwana Rev.Pastor Nkurunziza Richard umushumba wa ADEPR Paruwasi ya Kicukiro Shell aho yagize ati :"Yego nibyo Tom Rwagasana ku cyumweru taliki ya 7 Mutarama 2018 twaramuhagaritse ubu ntabwo yemerewe kwegera igaburo ryera ndetse no kuba yakwitabira inama y’abakristo ibyaha ashinjwa bifitanye isano n’ibyimicungire mibi y’umutungo w’itorero rya ADEPR yakoze ubwo yarakiri umuvugizi wungirije .
- Aba bose uko bagaragara hano bambuwe inshingano na ADEPR bazahagarikwa nk’abakristo ba ADEPR
Dosier yo kunyereza umutungo wa ADEPR irimo n’abandi bantu batandukanye ndetse itorero rya ADEPR abari bafite inshingano barazambuwe bivuzeko bose barindiriye ko amaparuwasi yabo agenda abahagarika nkuko bigenda muri ADEPR uwagaragaweho n’icyaha cy’umutima ntiyature ngo yihane ashyirwa hanze y’itorero.
Christian N.
Ibitekerezo
ABANYEREJE UMUTUNGOWA A.DE.P.R BARAMUTSE BIHANYE IMANA YABABABARIRA. Kanda hano umusubize
Kuba ubyita ubucuruzi wowe niko ubyumva,ariko itorero n'iryera kandi ni irya Kristo, ahubwo,nibashake uburyo bikiranura n'Imana bareke abantu uretse ko ijambo ry'Imana nigishijwe rivuga ngo nibibashobokera murwanyu ruhande mubane n'abantu bose amahoro bityo ngewe si iyonama uvuze mbagiriye. Kanda hano umusubize
Nibakoreshe amafaranga babashinja ko bibye,bashinge idini ryabo.Ntabwo ari ADEPR yonyine ivugwa nabi.Kuva na kera,usanga amadini arangwa no gusahura umutungo,amatiku,irondabwoko,etc...Mu gihe Bible isaba abakristu nyakuri "kugira ubumwe" (1 Abakorinto 1:10),no "gukundana" (Yohana 13:35).Bible bayikoresha bishakira ibyisi,kandi YESU yarasize atubujije gukunda ibyisi (Yohana 15:18-19).Kiriya CYACUMI barya,imana yali yaragihaye abantu bitwaga Abalewi gusa,kubera impamvu yumvikana neza dusoma muli Kubara 18:21-24.Abakristu nyakuri,YESU yadusabye kujya mu nzira tukabwiriza ku buntu,nkuko yabigenzaga hamwe n'abigishwa be (Matayo 10:8).Nta Pastor numwe uzabona mu mihanda abwiriza,ahubwo baba bibereye muli shuguri nk'abandi bose.Jye n'abo dusengana bose,nta na rimwe dushwana,nta na rimwe dusaba icyacumi.Ahubwo tujya mu nzira tukabwiriza ku buntu.Igihembo ni ubuzima bw'iteka muli paradizo. Kanda hano umusubize
Murakoze Bwana Hitimana, Gusa Niba Abo Bayobozi Baritwaye Nabi Mwitorero Nibahanwe Knd Basabe Imbabazi Bishyure Ibyo Bariye Bazihabwa, Ikindi Wibagira Inama Yogushinga Idini Sibyo Byingenzi Ahubwo Nibashake Ubwami Bwimana Nogukiranuka Ibindi Byose Bazabyongererwa. Kanda hano umusubize
Amasakramentu aba Muri Kiliziya Gatolika abandi siko bayita mujye muvuga ibintu mu mazina yabyo Kanda hano umusubize
Ariko uhagarika umuntu mu cyo mwise itorero?itorero rya Kristo bararizi ni bage hirya babwirize abantu barebe ko abantu badakizwa uhereye mu give cya Bibiriya ukageza mugihe cya Yesu abantu bakoraga ibya ariko Imana ariko ikababa hafi nkabana Bayo naho abandi ngo nukubajujubya no mu bandagaza . Kanda hano umusubize
Ushobora Kujya Nahandi Ukabwiriza Bikemera Ariko Ibyo Sibyo Byingenzi Igikuru Nugukiranuka Nokubana Nabantu Bose Amahoro, Nibishyure Ibyo Bariye Bihane Barebeko Imana Itababarira. Kanda hano umusubize
Bafite amafranga nibashinge iyabo dini nkuko abandi bayashinga.Uretse nabo kandi hari nabayavamo nta gafranga bagapfundikanya kdi bigakunda nkanswe bariya bafite uburyo?Courage bagabo. Kanda hano umusubize
Byose ni business, bashinge itorero ryabo knd bazabona nabayobocye! Ibyo guhagarikwa ntacyo bivuze usibye imyumvire. Kanda hano umusubize
Ntabwo ariwomuti! ahubwo nibakora ibyogukiranuka, IMANA izabemera nahogushinga idini rishingiye kuri BISINES nahowaruri byanze, uba ukemuje ikibazo ikindi. IMANA irihejuru yabyose ifite ibindi yabageneye Kanda hano umusubize


text:
Umuhanzi w’umunyarwanda, Captain Simoni Kabera usanzwe aririmba
indirimbo zihimbaza Imana mu njyana ikunzwe na benshi ya Country,
akomeje kwigarurira imitima y’abatari bake bitewe n’uburyo yicisha
bugufi ugereranyije n’abandi bahanzi.
Inkuru dukesha isange.com ivuga ko rimwe mu mahurizo akomerera
abahanzi batangiye kwiyumvamo akanyabugabo ari "Uguca Bugufi".
Kubona umuhanzi abasha gukurura abantu abazana mu rusengero cyangwa se mu birori runaka, bigaragaza imbaraga ziba zikubiye mu bihangano bye
dore ko iyi akenshi usanga ari iturufu abahanzi bakunda kwitwaza
akenshi ugasanga barabaye imbonekarimwe.
Simon Kabera, ni umwe mu bahanzi bakuru, bakomeye kandi bubashywe. Uyu mugabo w’umugore n’abana babiri, Ni umwe mu bahanzi basoje amashuri makuru kandi unafite icyubahiro mu ngabo z’u Rwanda dore ko kuri ubu afite ipeti rya Captain.
Iyo umureba yinjiye mu nzu y’Imana usanga ibyo byose abyirengagije
ntibimubuze kuba nk’abandi basanzwe. Iyo kandi atumiwe mu giterane
runaka nta mananiza ashyira ku wamutumiye. Ibi usanga akenshi
binyuranye n’imwe mu myitwarire ya bamwe mu bahanzi bagenda bagaragaza iyo batumiwe cyangwa se bageze mu nzu y’Imana.
Kuba uyu muhanzi aca bugufi, usanga icyizere abantu bagiye batakariza
bamwe mu bahanzi bakomeye cyangwa se abakizamuka, cyose bakigarura
bakakimushyiraho bityo n’ibyo aririmba bigaherako bibakora ku mitima
koko.
Kugira ubuhamya bwiza ndetse no guca bugufi byari bikwiriye kuba
intwaro ya mbere yifashishwa n’umuhanzi cyangwa se umukozi w’Imana aho
ava akagera.


text:
Rwanda | Nyamasheke: Abayobozi batandukanye bahuguwe ku ishyirwaho ry’ihuriro ry’abana.
Kuri uyu wa 3/8/2012, abayobozi batandukanye barimo abanyamabanga nshingwabikorwa b’imirenge, abashinzwe imibereho myiza y’abaturage mu mirenge, abahagarariye inama y’igihugu y’abagore n’iy’urubyiruko, abakorerabushake ba komisiyo y’amatora, umukozi ushinzwe  uburinganire n’iterambere ry’umuryango, abashinzwe imiyoborere myiza n’abandi,  bahawe amahugurwa agamije kubaha ubumenyi ku birebana n’ishyirwaho ry’ihuriro ry’abana kuva ku mudugudu kugeza ku karere.
Muri iyi nama, abayitabiriye basobanuriwe ibisabwa ngo umwana ajye mu nzego z’ubuyobozi bw’iri huriro, banagezwaho ingengabihe y’ibi bikorwa byose biteganijwe muri uku kwezi kwa munani mu gihe abana bakiri mu biruhuko.
Kanamugire Adolphe, ushinzwe imiyoborere myiza mu karere yasabye abitabiriye iyi nama guha iki gikorwa agaciro maze bakakigira icyabo.
Yavuze ko iki gikorwa gisaba imbaraga kugirango kizagende neza bityo inzego zose zihagararirwe n’abana bashoboye.
Iri huriro ry’abana rigamije guha umwana urubuga rwo gutanga ibitekerezo ku bimukorerwa, ku bireba igihugu cye kandi abantu bakuru bakamutega amatwi hagamijwe gushyira mu bikorwa ihame ryo kwita ku bifitiye umwana akamaro kurusha ibindi nk’uko bigaragara mu mirongo ngenderwaho igenga ishyirwaho ry’ihuriro ry’abana yatanzwe na minisiteri y’uburinganire n’iterambere ry’umuryango.
Iyi mirongo ngenderwaho iteganya ko ihuriro ry’abana ku nzego zose rigizwe n’inteko rusange na komite nyobozi, inteko rusange ikaba igizwe n’abana bose bafite hagati y’imyaka itandatu na 17 ku rwego rw’umudugudu, naho ku zindi nzego ikaba igizwe n’abana bari muri komite nyobozi ku rwego rwo hasi yarwo.
Twabamenyesha ko muri komite nyobozi ya buri rwego hatagomba kuburamo umwana ubana n’ubumuga uhagarariye abandi, ndetse 30% bikaba bigenewe abana b’abakobwa.
Â


text:
Inyigisho yo ku cyumweru cya 4 cya Pasika, 22/04/2018
Amasomo: Intu 4,8-12; Za 117 1 Yh3,1-2 Yh 10,11-18
Umushumba mwiza ni uwitangira intama ze
Yezu Kirisitu nakuzwe iteka. Ni we Mushumba utarumanza intama ze, naganze iteka. Aleluya. Kuri iki cyumweru, Ivanjili iraduha kimwe mu bigereranyo-shusho, bigerageza kutwereka Yezu Kirisitu, Uwatsinze icyaha n’urupfu, akaronkera inyoko muntu umukiro. Ikintu gikomeye tugomba kuzirikana ni uko ari Yezu we ubwe uduha iyo shusho, aho agira ati: “Ni jye mushumba mwiza”. Ari byo kuvuga ko YEZU ari we, Muyobozi wacu, ko nta wundi dusabwa gukurikira no gukurikiza.
Bavandimwe, muri ibi bihe turimo, isi yacu ikeneye bidasubirwaho, Umushumba cyangwa Umuyobozi uberewe n’iryo zina, akayobora abo ashinzwe mu nzira y’umukiro dukesha Kirisitu watwiguranye tukaronka ubuzima butazima. Abakuru ni bo bitegereje baraterura bati: “Abahigi benshi bayobya imbwa uburari”. Muri ibi bihe turimo, amadini aravuka nk’imegeri cyangwa akamanuka nk’isanane iyo zaguye. Ibyo bigatera mwene muntu kwishaka akibura. Akakira ibije byose, agasamira hejuru ibihinze byose, ni uko bikarangira ameze nka wa muntu ujya kubyina yibwira ko byoroshye, yagera mu rubyiniro ubwo amaguru ye agatangira gusigana, kamwe kabwira akandi ngo reka mbanze, bikarangira na we ubwe atazi ibyo arimo. Ibyo ni byo twibonera, abigisha babaye benshi, ni uko abanyurwa manuma si ukwiruka insengero bakazimaza amaguru, nyamara inyota yabo ntishire bya narimba bamwe bikabaviramo guta ukwemera cyangwa se kuyoboka ibigirwamana, bibwira ko ari ho bazakura amahoro.Nyamara amahoro aba muri Kirisitu Yezu, watubwiye Ijambo rikomeye ati: “Ndababwira ukuri koko: nimutarya umubiri w’umwana w’umuntu, ntimunywe amaraso ye, ntimuzagira ubugingo muri mwe” (Yh 6,53)
Bavandimwe, Yezu aratwibwirira ubwe ibiranga umushumba ukunda intama ze, kuko ari na byo bigomba kuranga uwabatijwe wese. Umukirisitu wese asabwa kubera Yezu Umuhamya, akaba umushumba wa mugenzi we, kuko twese ashaka ko tuba umuryango umuguye ku mutima na we akatubera umushumba. Byaba byunguye iki bavandimwe tubaye nka Gahini Uhoraho yabajije ati: “Abeli murumuna wawe ari hehe?” Undi ati: “Simbizi! Mbese ndi umurinzi wa murumuna wanjye?” (Intg 4,9). Buri wese rero ni umurinzi wa mugenzi we, ni bwo butumwa duhabwa muri Batisimu n’ugukomezwa ku buryo bw’umwihariko, kuko tugomba gukomeza umurimo wa Yezu wo gukiza inyoko muntu. None se umushumba mwiza ateye ate?
Umushumba mwiza yigurana intama ze: Haciye iminsi mikeya, ubwo twarangamiraga Yezu ku wa gatanu mutagatifu, ubwo yemerera Imana Se kudupfira akabambwa ku giti cy’umusaraba. Urupfu rwe ku musaraba rutwereka urukundo ruhebuje Imana ikunda abayo: “Koko Imana yakunze isi cyane, bigeza aho itanga Umwana wayo w’ikinege, igira ngo umwemera wese atazacibwa, ahubwo agire ubugingo bw’iteka”(Yh 3,16). Ibyo twabyumvise mu isomo rya mbere aho Petero intumwa atubwira ineza yagiriwe umuntu wari ufite ubumuga bwo kuremara adashobora kwigenza, ni uko yamukijije abikesha Izina rya Yezu Kirisitu w’i Nazareti. Abivuga neza ati: “Batware na mwe bakuru b’umuryango (…) nimumenye neza rero (…) ko izina rya Yezu Kristu w’i Nazareti, mwebwe ubwanyu mwabambye, Imana ikamuzura mu bapfuye, ari ryo uyu muntu akesha kuba ahagaze imbere yanyu ari mutaraga”. Intumwa Petero, twibuka ko ubwo Yezu yacirwaga urwo gupfa, byamuteye ubwoba akageza aho amwihakana gatatu kose avuga ko atazi uwo muntu, wongeye ho ko YEZU ubwe yari yabimuteguje nyamara we akarenga akarahira ko n’aho byamusaba gupfa bapfana. Turamubona yuzuye Roho Mutagatifu agahamya ashize amanga, ko Yezu ari Muzima yazutse mu bapfuye, none akaba ari we wakoze ibyo bibazaga. Abitsindagira agira ati: “Bikaba rero nta wundi wundi, twakesha umukiro usibye we, kuko ku isi nta rindi zina abantu bahawe, ngo abe ari ryo turonkeramo uburokorwe”.
Umushumba mwiza amenya intama ze: Muri iyi minsi biragoye kumva iyi mvugo, nyamara umuntu wese wakoze umurimo wo kuragira amatungo we abyumva bitamugoye, kuko umushumba wasangaga inka ze azizi neza, akamenya n’imico yazo, na zo zikamutora, zikamumenya. Kandi zikumva zinumvira ijwi rye. Natwe Yezu aratuzi neza, azi buri wese intege nke ze n’ubutwari bwe, azi neza ibitekerezo n’imigambi byacu, azi ibyo dukora ndetse n’ibyo twirengagiza gukora kandi akabitwubahira, ntaduhutaza kuko aturekera ubwigenge bwacu, ngo hato tutamukurikira kubera agahato, igitsure cyangwa ubwoba ahubwo ashaka ko tumugana kubera urukundo, kumwemera no kumwizera ko ari we Mushumba wacu utaturumanza, bikaba ari byo bituranga. Icyo adusaba ni uko twakwihatira kumumenya nk’uko na we atuzi kandi atwitaho. Yewe dore n’iyo twamuteye umugongo tukamuhemukaho, igihe cyose tugarukiye atwakirana urukundo n’impuhwe za kibyeyi.
Yezu akomeza atubwira ati: “Nzi intama zanjye na zo zikamenya”. Bavandimwe dusangiye ukwemera aha ho ndatekereza ko ari ihurizo pe. Aha buri wese ashobora kwibaza iki kibazo. Ese tuvugishije ukuri, Yezu turamuzi koko kandi tukaba ari na we dukurikiye, nk’uko intama cyangwa inka usanga zizi umushumba wazo zikamukurikira? Aha buri wese yibaze ariko agerageze no gushaka igisubizo aha Yezu. Muri iki gihe uzasanga ababyeyi bigisha abana babo, gusoma, kwandika, kumenya ibyabafasha kwibeshaho no kuba ibirangirire, kwirinda ubuhemu n’ubugizi bwa nabi ubwo ari bwo bwose, ariko ugasanga nta mwete n’ishyaka bafite mu kubwira abana babo Yezu ngo bamumenye, bamukunde, bamukurikire bamukurikiza nk’Inshuti yabo idatenguha. Usanga bamwe batihatira kubera ababo urugero rwo kwigana, bakibagirwa ko, burya Ukwibyara gutera umubyeyi wese ineza n’akanyamuneza.
Nimucyo twibaze: ni ubuhe burere dutoza abana bacu, inshuti zacu? Ni uruhe rugero duha abaza batugana, bashaka cyangwa bafite inyota yo kumenya Yezu wapfuye akazuka? Uko kwibaza kurareba cyane twe abakuriye abandi Abepiskopi n’abapadiri ku buryo bw’umwihariko, tutibagiwe n’ababyeyi bafite ingo. Kuko duhamagariwe kwereka abo twaragijwe inzira igana umukiro. Aho none ntiwasanga, dukora nk’umucanshuro ntabe na nyir’intama, Yezu yavuze ko abona Ikirura kije agafumyamyo akigendera ikirura kikazitatanya. Igihe cyose tubonye akarengane tukinumira, tukabona ubabaye tugakora nk’aho nta cyabaye, ntaho bitaniye n’uwo mushumba uragiye izitari ize yabona amakuba agakizwa na “Kibuno mpa amaguru”. Ni ngombwa ko buri wese yihatira gukomeza ubutumwa bwa YEZU nta bwoba nta mususu akareka YEZU ubwe akihesha ikuzo mu butumwa bwacu.
Umushumba mwiza ni uzi kwimana cyangwa kurengera intama ze. Uwo mushumba yitangira intama ze, iyo igisambo kije kuziba gisanga ari jisho, ntikibone aho kimenera. Haza ikirura kije kuzitatanya gishakamo iyo kiyongobeza (kirya/cyica ) we agahitamo kukirwanya kabone n’iyo byamusaba kuhasiga amagara/ubuzima kuko atifuza ko hari itungo rye ryazimira cyangwa ngo ripfe.
Nyamara dushishoje twabona ko ubu ibirura byabaye isinzi, bikatudurumbanya, bigatuma aho kunga ubumwe nk’abana b’umubyeyi umwe, ahubwo turushaho gutatana no kwishishanya. Ntabwo nasoza ntagize icyo mvuga kuri ibyo birura bitwugarije bikadutwara benshi:
Ikirura cy’amafaranga n’ubutegetsi. Ku mugani w’umuhanzi Yakobo BUHIGIRO araterura akavuga ku mafaranga ati: “Tuyita amahanya, tuyita umukiro, yo gatsindwa yo kabyara…ni yo adutunga ni yo aduteranya”. Ayo mahanya atera akanyamuneza akadukemurira ibibazo, ariko se ntahindukira akaduteranya, abantu bakangana ndetse bikarangira banicanye. Gutegeka nta ko bisa, yewe ndetse benshi bakora ibishoboka ngo babigereho. Gusa igitera impungenge ni uko hari ababugeraho, bakibagirwa ibyo barahiriye imbere y’imbaga. Hari ubunebwe butuzonga, gusabana n’Imana tukabikerensa ntitubihe umwanya ukwiye. Hari ukwihugiraho, ntiturebe agahinda, ingorane cyangwa ibibazo bya mugenzi wacu ukeneye ubutabazi bwacu. Ni byinshi buri wese yakomeza areba ibimubuza kuba urumuri n’umufasha wa mugenzi we mu rugendo rwacu ruganga Ingoma y’Imana.
Bavandimwe dusabirane kwemerera Yezu agatura mu mitima yacu, kugira ngo atumare ubwoba tubashe kumubera abagabo n’abahamya aho tunyuze hose, turangwa n’urukundo impuhwe n’ubutabera. AMINA
Padiri Anselime MUSAFIRI.


text:
Ingano n’ishusho y’icyuzi cyawe: ibyuzi byinshi bifite ishusho y’urukiramende cyangwa kare . Ariko ingano y’icyuzi cyawe ishobora guterwa n’imiterere y’ahantu. Icyuzi cy’ubworozi bw’amafi yo kurya gishobora kubakwa kubuso bwa metero kare magana atatu mugihe ibyuzi by’ubucuruzi ari binini cyane kurushaho. Ubujyakuzimu bw’icyuzi: ubujyakuzimu bw’amazi buri gihe ni metero imwe na santimetero mirongo itatu uvuye kubuso bwamazi ujya hejuru.
Ubwoko bw’ibyuzi: ubwoko bw’icyuzi cyo kubaka biterwa n’imitere y’ahantu. Ubwoko bw’icyuzi cyiberanye n’ubutaka bwo mu misozi si kimwe n’ubw’ahantu hategamye. Hari ubwoko bubiri bw’ibyuzi tugendeye ku miterere y’ahantu:
- Gucukura icyuzi bikorwa ahantu hategamye bacukura mu butaka bashaka kubakamo icyuzi. Uburebure bw’amazi bugomba kuba munsi y’ubujyakuzimu bw’icyuzi.
- Icyuzi kizengurutse muyandi magambo bacyubaka kubuhaname bw’ahanu h’umusozi. Ubutaka bwigice cyo hejuru cy’ubuhatame buracukurwa noneho bukifashishwa mu kubaka icyuzi aho babucukuye haba hagiye hasi.